『傷寒論』『傷寒論』明・趙開美本
底本には、燎原書店影印本（1988 年）を使用した。
『傷寒論』：明・趙開美本
ただし、次の版本もほぼ適用する。
『傷寒論』：安政３年『翻刻宋版傷寒論』
自然と科学社（1991 年）発行。

傷寒論
漢張仲景述 晋
宋
明

王叔和撰次
林 億校正
趙開美校刻
沈 琳同校

◆辨脉法第一．
問曰．脉有陰陽．何謂也．
荅曰．凡脉大浮數．動滑．此名陽也．脉沈濇弱弦微．此名陰也．凡陰病見陽脉者生．陽病見陰脉者死．
問曰．脉有陽結陰結者．何以別之．
荅曰．其脉浮而數．能食不大便者．此爲實．名曰陽結也．期十七日當劇．其脉沈而遲．不能食．
身體重．大便反鞕．名曰陰結也．期十四日當劇．
問曰．病有洒淅惡寒．而復發熱者．何．
荅曰．陰脉不足．陽往從之．陽脉不足．陰往乘之．
曰．何謂陽不足．
荅曰．假令寸口脉微．名曰陽不足．陰氣上入陽中．則洒淅惡寒也．
曰．何謂陰不足．
荅曰．尺脉弱．名曰陰不足．陽氣下陷入陰中．則發熱也．
陽脉浮．陰脉弱者．則血虚．血虚則筋急也．其脉沈者．榮氣微也．其脉浮．而汗出如流珠者．衞
氣衰也．榮氣微者．加燒鍼．則血留不行．更發熱而躁煩也．
脉藹藹如車蓋者．名曰陽結也．脉累累如循長竿者．名曰陰結也．脉瞥瞥如羮上肥者．陽氣微也．
脉縈縈如蜘蛛絲者．陽氣衰也．脉綿綿如瀉漆之絶者．亡其血也．
脉來緩．時一止．復來者．名曰結．脉來數．時一止．復來者．名曰促．脉陽盛則促．陰盛則結．
此皆病脉．

陰陽相搏．名曰動．陽動則汗出．陰動則發熱．形冷惡寒者．此三焦傷也．若數．脉見於關上．上
下無頭尾．如豆大．厥厥動搖者．名曰動也．
陽脉浮大而濡．陰脉浮大而濡．陰脉與陽脉同等者．名曰緩也．
脉浮而緊者．名曰弦也．弦者．状如弓弦．按之不移也．脉陰者．如轉索無常也．
脉弦而大．弦則爲減．大則爲芤．減則爲寒．芤則爲虚．寒虚相搏．此名爲革．婦人則半産漏下．
男子則亡血失精．
問曰．病有戰而汗出．因得解者．何也．
荅曰．脉浮而緊．按之反芤．此爲本虚．故當戰而汗出也．其人本虚．是以發戰．以脉浮．故當汗出而解也．若脉浮而數．按之不芤．此人本不虚．若欲自解．但汗出耳．不發戰也．
問曰．病有不戰而汗出解者．何也．
荅曰．脉大而浮數．故知不戰汗出而解也．
問曰．病有不戰不汗出而解者．何也．
荅曰．其脉自微．此以曾發汗．若吐．若下．若亡血．以内無津液．此陰陽自和．必自愈．故不戰不汗出而解也．
問曰．傷寒三日．脉浮數．而微．病人身涼和者．何也．
荅曰．此爲欲解也．解以夜半．脉浮而解者．濈然汗出也．脉數．而解者．必能食也．脉微而解者．
必大汗出也．
問曰．脉病欲知愈未愈者．何以別之．
荅曰．寸口關上尺中三處．大小浮沈遲數．同等．雖有寒熱不解者．此脉陰陽爲和平．雖劇當愈．
師曰．立夏得洪大脉．是其本位．其人病身體苦疼重者．須發其汗．若明日身不疼不重者．不須發汗．若汗濈濈自出者．明日便解矣．何以言之．立夏脉洪大．是其時脉．故使然也．四時倣此．
問曰．凡病欲知何時得．何時愈．
荅曰．假令夜半得病者．明日日中愈．日中得病者．夜半愈．何以言之．日中得病．夜半愈者．以陽得陰則解也．夜半得病．明日日中愈者．以陰得陽則解也．
寸口脉浮爲在表．沈爲在裏．數爲在府．遲爲在藏．假令脉遲．此爲在藏也．
趺陽脉浮而濇．少陰脉如經者．其病在脾．法當下利．何以知之．若脉浮大者．氣實血虚也．今趺陽脉浮而濇．故知脾氣不足．胃氣虚也．以少陰脉弦．而浮纔見．此爲調脉．故稱如經也．若反滑
而數者．故知當屎膿也．
寸口脉浮而緊．浮則爲風．緊則爲寒．風則傷衞．寒則傷榮．榮衞倶病．骨節煩疼．當發其汗也．
趺陽脉遲而緩．胃氣如經也．趺陽脉浮而數．浮則傷胃．數則動脾．此非本病．醫特下之所爲也．
榮衞内陷．其數．先微．脉反但浮．其人必大便鞕．氣噫而除．何以言之．本以數脉動脾．其數先
微．故知脾氣不治．大便鞕．氣噫而除．今脉反浮．其數改微．邪氣獨留．心中則飢．邪熱不殺穀．
潮熱發渇．數脉當遲緩．脉因前後度數如法．病者則飢．數脉不時．則生惡瘡也．

師曰．病人脉微而濇者．此爲醫所病也．大發其汗．又數大下之．其人亡血．病當惡寒．後乃發熱．
無休止時夏月盛熱．欲著複衣．冬月盛寒．欲裸其身．所以然者．陽微則惡寒．陰弱則發熱．此醫
發其汗．使陽氣微．又大下之．令陰氣弱．五月之時．陽氣在表．胃中虚冷．以陽氣内微．不能勝
冷．故欲著複衣．十一月之時．陽氣在裏．胃中煩熱．以陰氣内弱．不能勝熱．故欲裸其身．又陰脉遲濇．故知亡血也．
脉浮而大．心下反鞕．有熱屬藏者．攻之不令發汗．屬府者．不令溲數．溲數則大便鞕．汗多則熱愈．汗少則便難．脉遲尚未可攻．
脉浮而洪．身汗如油．喘而不休．水漿不下．形體不仁．乍靜乍亂．此爲命絶也．又未知何藏先受其災．若汗出髮潤．喘不休者．此爲肺先絶也．陽反獨留．形體如煙熏．直視搖頭者．此爲心絶也．
脣吻反青．四肢漐習者．此爲肝絶也．環口黧黒．柔汗發黄者．此爲脾絶也．溲便遺失．狂言．目
反直視者．此爲腎絶也．又未知何藏陰陽前絶．若陽氣前絶．陰氣後竭者．其人死．身色必青．陰氣前絶．陽氣後竭者．其人死．身色必赤．腋下温．心下熱也．
寸口脉浮大．而醫反下之．此爲大逆．浮則無血．大則爲寒．寒氣相搏．則爲腸鳴．醫乃不知．而
反飮冷水．令汗大出．水得寒氣．冷必相搏．其人即籌．
趺陽脉浮．浮則爲虚．浮虚相搏．故令氣籌．言胃氣虚竭也．脉滑則爲噦．此爲醫咎．責虚取實．
守空迫血．脉浮．鼻中燥者．必衄也．
諸脉浮數．當發熱而洒淅惡寒．若有痛處．飮食如常者．畜積有膿也．
脉浮而遲．面熱赤而戰惕者．六七日當汗出而解．反發熱者．差遲．遲爲無陽．不能作汗．其身必痒也．
寸口脉陰陽倶緊者．法當清邪中於上焦．濁邪中於下焦．清邪中上．名曰潔也．濁邪中下．名曰渾也．陰中於邪．必内慄也．表氣微虚．裏氣不守．故使邪中於陰也．陽中於邪．必發熱頭痛．項強頸攣．腰痛脛酸．所爲陽中霧露之氣．故曰清邪中上．濁邪中下．陰氣爲慄．足膝逆冷．便溺妄出．
表氣微虚．裏氣微急．三焦相溷．内外不通．上焦怫鬱．藏氣相熏．口爛食斷也．中焦不治．胃氣
上衝．脾氣不轉．胃中爲濁．榮衞不通．血凝不流．若衞氣前通者．小便赤黄．與熱相搏．因熱作
使．遊於經絡．出入藏府．熱氣所過．則爲癰膿．若陰氣前通者．陽氣厥微．陰無所使．客氣内入．
嚔而出之．聲嗢咽塞．寒厥相追．爲熱所擁．血凝自下．状如豚肝．陰陽倶厥．脾氣孤弱．五液注
下．下焦不盍．清便下重．令便數難．齊築湫痛．命將難全．
脉陰陽倶緊者．口中氣出．脣口乾燥．踡臥足冷．鼻中涕出．舌上胎滑．勿妄治也．到七日以來．
其人微發熱．手足温者．此爲欲解．或到八日以上．反大發熱者．此爲難治．設使惡寒者．必欲嘔也．腹内痛者．必欲利也．
脉陰陽倶緊．至於吐利．其脉獨不解．緊去入安．此爲欲解．若脉遲至六七日不欲食．此爲晩發．
水停故也．爲未解．食自可者．爲欲解．病六七日．手足三部脉皆至．大煩而口噤不能言．其人躁
擾者．必欲解也．若脉和．其人大煩．目重．臉内際黄者．此欲解也．
脉浮而數．浮爲風．數爲虚．風爲熱．虚爲寒．風虚相搏．則洒淅惡寒也．
脉浮而滑．浮爲陽．滑爲實．陽實相搏．其脉數疾．衞氣失度．浮滑之脉數疾．發熱汗出者．此爲
不治．
傷寒欬逆上氣．其脉散者死．謂其形損故也．

◆平脉法第二．

問曰．脉有三部．陰陽相乘．榮衞血氣．在人體躬．呼吸出入．上下於中．因息遊布．津液流通．
隨時動作．效象形容．春弦秋浮．冬沈夏洪．察色觀脉．大小不同．一時之間．變無經常．尺寸參差．或短或長．上下乖錯．或存或亡．病輒改易．進退低昴．心迷意惑．動失紀綱．願爲具陳．令得分明．
師曰．子之所問．道之根源．脉有三部．尺寸及關．榮衞流行．不失衡銓．腎沈心洪．肺浮肝弦．
此自經常．不失銖分．出入升降．漏刻周旋．水下百刻．一周循環．當復寸口．虚實見焉．變化相
乘．陰陽相干．風則浮虚．寒則牢堅．沈潜水滀．支飮急弦．動則爲痛．數則熱煩．設有不應．知變所縁．三部不同．病各異端．大過可怪．不及亦然．邪不空見．終必有奸．審察表裏．三焦別焉．
知其所舍．消息診看．料度府藏．獨見若神．爲子條記．傳與賢人．
師曰．呼吸者．脉之頭也．初持脉．來疾去遲．此出疾入遲．名曰内虚外實也．初持脉．來遲去疾．
此出遲入疾．名曰内實外虚也．
問曰．上工望而知之．中工問而知之．下工脉而知之．願聞其説．
師曰．病家人請云．病人苦發熱．身體疼．病人自臥．
師到診其脉．沈而遲者．知其差也．何以知之．若表有病者．脉當浮大．今脉反沈遲．故知愈也．
假令病人云腹内卒痛．病人自坐．
師到脉之．浮而大者．知其差也．何以知之．若裏有病者．脉當沈而細．今脉浮大．故知愈也．
師曰．病家人來請云．病人發熱煩極．
明日師到．病人向壁臥．此熱已去也．設令脉不和．虚言已愈．設令向壁臥．
聞師到．不驚起而盻視．若三言三止．脉之嚥唾者．此詐病也．設令脉自和．處言此病大重．當須
服吐下藥．鍼灸數十百處乃愈．
師持脉．病人欠者．無病也．脉之呻者．病也．言遲者．風也．搖頭言者．裏痛也．行遲者．表強也．坐而伏者．短氣也．坐而下一脚者．腰痛也．裏實護腹．如懷卵物者．心痛也．
師曰．伏氣之病．以意候之．今月之内．欲有伏氣．假令舊有伏氣．當須脉之．若脉微弱者．當喉
中痛似傷．非喉痺也．病人云．實咽中痛．雖爾今復欲下利．
問曰．人恐怖者．其脉何状．
師曰．脉形如循絲累累然．其面白脱色也．
問曰．人不飮．其脉何類．
師曰．脉自濇．脣口乾燥也．
問曰．人愧者．其脉何類．

師曰．脉浮而面色乍白乍赤．
問曰．經説脉有三菽六菽重者．何謂也．
師曰．脉人以指按之．如三菽之重者．肺氣也．如六菽之重者．心氣也．如九菽之重者．脾氣也．
如十二菽之重者．肝氣也．按之至骨者．腎氣也．假令下利．寸口關上尺中．悉不見脉．然尺中時
一小見．脉再擧頭者．腎氣也．若見損脉來至．爲難治．
問曰．脉有相乘．有縱有横．有逆有順．何謂也．
師曰．水行乘火．金行乘木．名曰縱．火行乘水．木行乘金．名曰横．水行乘金．火行乘木．名曰逆．金行乘水．木行乘火．名曰順也．
問曰．脉有殘賊．何謂也．
師曰．脉有弦緊浮滑沈濇．此六脉名曰殘賊．能爲諸脉作病也．
問曰．脉有災怪．何謂也．
師曰．假令人病．脉得太陽．與形證相應．因爲作湯．比還送湯．如食頃．病人乃大吐．若下利．
腹中痛．
師曰．我前來不見此證．今乃變異．是名災怪．又問曰．何縁作此吐利．
荅曰．或有舊時服藥．今乃發作．故爲災怪耳．
問曰．東方肝脉．其形何似．
師曰．肝者木也．名厥陰．其脉微弦濡弱而長．是肝脉也．肝病自得濡弱者．愈也．假令得純弦脉
者死．何以知之．以其脉如弦直．此是肝藏傷．故知死也．
南方心脉．其形何似．
師曰．心者火也．名少陰．其脉洪大而長．是心脉也．心病自得洪大者．愈也．假令脉來微去大．
故名反．病在裏也．脉來頭小本大．故名覆．病在表也．上微頭小者．則汗出．下微本大者．則爲關格不通．不得尿．頭無汗者可治．有汗者死．西方肺脉．其形何似．
師曰．肺者金也．名太陰．其脉毛浮也．肺病自得此脉．若得緩遲者皆愈．若得數者則劇．何以知之．數者南方火．火剋西方金．法當癰腫．爲難治也．
問曰．二月得毛浮脉．何以處言至秋當死．

師曰．二月之時．脉當濡弱．反得毛浮者．故知至秋死．二月肝用事．肝屬木．脉應濡弱．反得毛
浮脉者．是肺脉也．肺屬金．金來剋木．故知至秋死．他皆倣此．
師曰．脉．肥人責浮．痩人責沈．肥人當沈．今反浮．痩人當浮．今反沈．故責之．
師曰．寸脉下不至關．爲陽絶．尺脉上不至關．爲陰絶．此皆不治．決死也．若計其餘命生死之期．
期以月節剋之也．
師曰．脉病人不病．名曰行尸．以無王氣．卒眩仆不識人者．短命則死．人病脉不病．名曰内虚．
以無穀神．雖困無苦．
問曰．翕奄沈．名曰滑．何謂也．
師曰沈爲純陰．翕爲正陽．陰陽和合．故令脉滑．關尺自平．陽明脉微沈．食飮自可．少陰脉微滑．
滑者．緊之浮名也．此爲陰實．其人必股内汗出．陰下濕也．
問曰．曾爲人所難．緊脉從何而來．
師曰．假令亡汗．若吐．以肺裏寒．故令脉緊也．假令欬者．坐飮冷水．故令脉緊也．假令下利．
以胃虚冷．故令脉緊也．
寸口衞氣盛．名曰高．榮氣盛．名曰章．高章相搏．名曰綱．衞氣弱．名曰惵．榮氣弱．名曰卑．
惵卑相搏．名曰損．衞氣和．名曰緩．榮氣和．名曰遲．緩遲相搏．名曰沈．
寸口脉緩而遲．緩則陽氣長．其色鮮．其顏光．其聲商．毛髮長．遲則陰氣盛．骨髓生．血滿．肌肉緊薄鮮鞕．陰陽相抱．榮衞倶行．剛柔相得．名曰強也．
趺陽脉滑而緊．滑者胃氣實．緊者脾氣強．持實撃強．痛還自傷．以手把刃．坐作瘡也．
寸口脉浮而大．浮爲虚．大爲實．在尺爲關．在寸爲格．關則不得小便．格則吐逆．
趺陽脉伏而濇．伏則吐逆．水穀不化．濇則食不得入．名曰關格．
脉浮而大．浮爲風虚．大爲氣強．風氣相搏．必成隱軻．身體爲痒．痒者名泄風．久久爲痂癩．
寸口脉弱而遲．弱者衞氣微．遲者榮中寒．榮爲血．血寒則發熱．衞爲氣．氣微者心内飢．飢而虚
滿不能食也．
趺陽脉大而緊者．當則下利．爲難治．
寸口脉弱而緩．弱者陽氣不足．緩者胃氣有餘．噫而呑酸．食卒不下．氣填於膈上也．
趺陽脉緊而浮．浮爲氣．緊爲寒．浮爲腹滿．緊爲絞痛．浮緊相搏．腸鳴而轉．轉即氣動．膈氣乃
下．少陰脉不出．其陰腫大而虚也．
寸口脉微而濇．微者衞氣不行．濇者榮氣不逮．榮衞不能相將．三焦無所仰．身體痺不仁．榮氣不
足．則煩疼口難言．衞氣虚者．則惡寒數欠．三焦不歸其部．上焦不歸者．噫而酢呑．中焦不歸者．
不能消穀引食．下焦不歸者．則遺溲．
趺陽脉沈而數．沈爲實．數消穀．緊者病難治．
寸口脉微而濇．微者衞氣衰．濇者榮氣不足．衞氣衰．面色黄．榮氣不足．面色青．榮爲根．衞爲葉．榮衞倶微．則根葉枯槁．而寒慄欬逆．唾腥吐涎沫也．
趺陽脉浮而芤．浮者衞氣虚．芤者榮氣傷．其身體痩．肌肉甲錯．浮芤相搏．宗氣微衰．四屬斷絶．

寸口脉微而緩．微者衞氣疏．疏則其膚空．緩者胃氣實．實則穀消而水化也．穀入於胃．脉道乃行．
水入於經．其血乃成．榮盛則其膚必疏．三焦絶經．名曰血崩．
趺陽脉微而緊．緊則爲寒．微則爲虚．微緊相搏．則爲短氣．
少陰脉弱而濇．弱者微煩．濇者厥逆．
趺陽脉不出．脾不上下．身冷膚鞕．
少陰脉不至．腎氣微．少精血．奔氣促迫．上入胸膈．宗氣反聚．血結心下．陽氣退下．熱歸陰股．
與陰相動．令身不仁．此爲尸厥．當刺期門巨關．
寸口脉微．尺脉緊．其人虚損多汗．知陰常在．絶不見陽也．
寸口諸微亡陽．諸濡亡血．諸弱發熱．諸緊爲寒．諸乘寒者．則爲厥．鬱冒不仁．以胃無穀氣．脾
濇不通．口急不能言．戰而慄也．
問曰．濡弱何以反適十一頭．
師曰．五藏六府相乘故令十一．
問曰．何以知乘府．何以知乘藏．
師曰．諸陽浮數．爲乘府．諸陰遲濇．爲乘藏也．

◆傷寒例第三．
四時八節．二十四氣．七十二侯．決病法．
立春正月節斗指艮．雨水正月中指寅．
驚蟄二月節指甲．春分二月中指卯．
清明三月節指乙．穀雨三月中指辰．
立夏四月節指巽．小滿四月中指巳．
芒種五月節指丙．夏至五月中指午．
小暑六月節指丁．大暑六月中指未．
立秋七月節指坤．處暑七月中指申．
白露八月節指庚．秋分八月中指酉．
寒露九月節指辛．霜降九月中指戌．
立冬十月節指乾．小雪十月中指亥．
大雪十一月節指壬．冬至十一月中指子．
小寒十二月節指癸．大寒十二月中指丑．
陰陽大論云．春氣温和．夏氣暑熱．秋氣清涼．冬氣冰列．此則四時正氣之序也．冬時嚴寒．萬類
深藏．君子固密．則不傷於寒．觸冒之者．乃名傷寒耳．其傷於四時之氣．皆能爲病．以傷寒爲毒
者．以其最成殺厲之氣也．
中而即病者．名曰傷寒．不即病者．寒毒藏於肌膚．至春變爲温病．至夏變爲暑病．暑病者．熱極重於温也．是以辛苦之人．春夏多温熱病者．皆由冬時觸寒所致．非時行之氣也．

凡時行者．春時應暖．而反大寒．夏時應熱．而反大涼．秋時應涼．而反大熱．冬時應寒．而反大
温．此非其時．而有其氣．是以一歳之中．長幼之病多相似者．此則時行之氣也．
夫欲候知四時正氣爲病．及時行疫氣之法．皆當按斗暦占之．九月霜降節後．宜漸寒．向冬大寒．
至正月雨水節後．宜解也．所以謂之雨水者．以冰雪解而爲雨水故也．至驚蟄二月節後．氣漸和暖．
向夏大熱．至秋便涼．
從霜降以後．至春分以前．凡有觸冒霜露．體中寒即病者．謂之傷寒也．九月十月．寒氣尚微．爲
病則輕．十一月十二月．寒冽已嚴．爲病則重．正月二月．寒漸將解．爲病亦輕．此以冬時不調．
適有傷寒之人．即爲病也．其冬有非節之暖者．名爲冬温．冬温之毒．與傷寒大異．冬温復有先後．
更相重沓．亦有輕重．爲治不同．證如後章．
從立春節後．其中無暴大寒．又不冰雪．而有人壯熱爲病者．此屬春時陽氣．發於冬時伏寒．變爲
温病．
從春分以後．至秋分節前．天有暴寒者．皆爲時行寒疫也．三月四月．或有暴寒．其時陽氣尚弱．
爲寒所折．病熱猶輕．五月六月．陽氣已盛．爲寒所折．病熱則重．七月八月．陽氣已衰．爲寒所
折．病熱亦微．其病與温及暑病相似．但治有殊耳．
十五日得一氣．於四時之中．一時有六氣．四六名爲二十四氣．然氣候亦有應至仍不至．或有未應至而至者．或有至而太過者．皆成病氣也．但天地動靜．陰陽鼓撃者．各正一氣耳．是以彼春之暖．
爲夏之暑．彼秋之忿．爲冬之怒．是故冬至之後．一陽爻升．一陰爻降也．夏至之後．一陽氣下．
一陰氣上也．斯則冬夏二至．陰陽合也．春秋二分．陰陽離也．陰陽交易．人變病焉．此君子春夏
養陽．秋冬養陰．順天地之剛柔也．小人觸冒．必嬰暴疹．須知毒烈之氣．留在何經．而發何病．
詳而取之．是以春傷於風．夏必飧泄．夏傷於暑．秋必病瘧．秋傷於濕．冬必欬嗽．冬傷於寒．春
必病温．此必然之道．可不審明之．
傷寒之病．逐日淺深．以施方治．今世人傷寒．或始不早治．或治不對病．或日數久淹．困乃告醫．
醫人又不依次第而治之．則不中病．皆宜臨時消息制方．無不效也．今捜採仲景舊論．録其證候診脉聲色．對病眞方．有神驗者．擬防世急也．
又土地温涼．高下不同．物性剛柔．飡居亦異．是故黄帝興四方之問．岐伯擧四治之能．以訓後賢．
開其未悟者．臨病之工．宜須兩審也．
凡傷於寒．則爲病熱．熱雖甚．不死．若兩感於寒而病者．必死．
尺寸倶浮者．太陽受病也．當一二日發．以其脉上連風府．故頭項痛．腰脊強．
尺寸倶長者．陽明受病也．當二三日發．以其脉夾鼻絡於目．故身熱目疼．鼻乾不得臥．
尺寸倶弦者．少陽受病也．當三四日發．以其脉循脇絡於耳．故胸脇痛而耳聾．此三經皆受病．未入於府者．可汗而已．
尺寸倶沈細者．太陰受病也．當四五日發．以其脉布胃中絡於嗌．故腹滿而嗌乾．
尺寸倶沈者．少陰受病也．當五六日發．以其脉貫腎絡於肺．繋舌本．故口燥舌乾而渇．
尺寸倶微緩者．厥陰受病也．當六七日發．以其脉循陰器絡於肝．故煩滿而嚢縮．此三經皆受病．
已入於府．可下而已．
若兩感於寒者．一日太陽受之．即與少陰倶病．則頭痛口乾．煩滿而渇．二日陽明受之．即與太陰倶病．則腹滿身熱．不欲食讝語．三日少陽受之．即與厥陰倶病．則耳聾嚢縮而厥．水漿不入．不知人者．六日死．若三陰三陽．五藏六府．皆受病．則榮衞不行．藏府不通．則死矣．
其不兩感於寒．更不傳經．不加異氣者．至七日太陽病衰．頭痛少愈也．八日陽明病衰．身熱少歇
也．九日少陽病衰．耳聾微聞也．十日太陰病衰．腹減如故．則思飮食．十一日少陰病衰．渇止舌
乾．已而嚔也．十二日厥陰病衰．嚢縱．少腹微下．大氣皆去．病人精神爽慧也．
若過十三日以上不間．寸尺陷者．大危．

若更感異氣．變爲他病者．當依後壞病證而治之．若脉陰陽倶盛．重感於寒者．變成温瘧．陽脉浮
滑．陰脉濡弱者．更遇於風．變爲風温．陽脉洪數．陰脉實大者．更遇温熱．變爲温毒．温毒爲病
最重也．陽脉濡弱．陰脉弦緊者．更遇温氣．變爲温疫．以此冬傷於寒．發爲温病．脉之變證．方治如説．
凡人有疾．不時即治．隱忍冀差．以成痼疾．小兒女子．益以滋甚．時氣不和．便當早言．尋其邪
由．及在腠理．以時治之．罕有不愈者．患人忍之．數日乃説．邪氣入藏．則難可制．此爲家有患．
備慮之要．凡作湯藥．不可避晨夜．覺病須臾．即宜便治．不等早晩．則易愈矣．如或差遲．病即傳變．雖欲除治．必難爲力．
服藥不如方法．縱意違師．不須治之．
凡傷寒之病．多從風寒得之．始表中風寒．入裏則不消矣．未有温覆而當不消散者．不在證治．擬欲攻之．猶當先解表．乃可下之．若表已解．而内不消．非大滿．猶生寒熱．則病不除．若表已解．
而内不消．大滿大實．堅有燥屎．自可除下之．雖四五日．不能爲禍也．若不宜下而便攻之．内虚熱入．協熱遂利．煩躁諸變．不可勝數．輕者困篤．重者必死矣．
夫陽盛陰虚．汗之則死．下之則愈．陽虚陰盛．汗之則愈．下之則死．夫如是．則神丹安可以誤發．
甘遂何可以妄攻．虚盛之治．相背千里．吉凶之機．應若影響．豈容易哉．况桂枝下咽．陽盛即斃．
承氣入胃．陰盛以亡．死生之要．在乎須臾．視身之盡．不暇計日．此陰陽虚實之交錯．其候至微．
發汗吐下之相反．其禍至速．而醫術淺狹．懵然不知病源．爲治乃誤．使病者殞没．自謂其分．至令寃魂塞於冥路．死屍盈於曠野．仁者鑒此．豈不痛歟．
凡兩感病倶作．治有先後．發表攻裏．本自不同．而執迷用意者．乃云神丹甘遂．合而飮之．且解
其表．又除其裏．言巧似是．其理實違．夫智者之擧錯也．常審以愼．愚者之動作也．必果而速．
安危之變．豈可詭哉．世上之士．但務彼翕習之榮．而莫見此傾危之敗．惟明者居然能護其本．近取諸身．夫何遠之有焉．
凡發汗温煖湯藥．其方雖言日三服．若病劇不解．當促其間．可半日中盡三服．若與病相阻．即便有所覺病重者．一日一夜當晬時觀之．如服一劑．病證猶在．故當復作本湯服之．至有不肯汗出．
服三劑乃解．若汗不出者．死病也．
凡得時氣病．至五六日．而渇欲飮水．飮不能多．不當與也．何者．以腹中熱尚少．不能消之．便更與人作病也．至七八日．大渇欲飮水者．猶當依證而與之．與之常令不足．勿極意也．言能飮一斗．與五升．若飮而腹滿．小便不利．若喘若噦．不可與之也．忽然大汗出．是爲自愈也．
凡得病．反能飮水．此爲欲愈之病．其不暁病者．但聞病飮水自愈．小渇者乃強與飮之．因成其禍．
不可復數也．
凡得病厥．脉動數．服湯藥更遲．脉浮大減小．初躁後靜．此皆愈證也．
凡治温病．可刺五十九穴．
又身之穴三百六十有五．其三十穴灸之有害．七十九穴刺之爲災．并中髓也．
脉四損．三日死．平人四息．病人脉一至．名曰四損．
脉五損．一日死．平人五息．病人脉一至．名曰五損．
脉六損．一時死．本人六息．病人脉一至．名曰六損．
脉盛身寒．得之傷寒．脉虚身熱．得之傷暑．
脉陰陽倶盛．大汗出不解者死．
脉陰陽倶虚．熱不止者死．
脉至乍數乍疏者死．脉至如轉索．其日死．
讝言妄語．身微熱．脉浮大．手足温者生．逆冷脉沈細者．不過一日死矣．
此以前是傷寒熱病證候也．

◆辨痓濕暍脉證第四．
傷寒所致太陽病．痓濕暍．此三種．宜應別論．以爲與傷寒相似．故此見之．
太陽病．發熱無汗．反惡寒者．名曰剛痓．
太陽病．發熱汗出．而不惡寒．名曰柔痓．
太陽病．發熱脉沈而細者．名曰痓．
太陽病．發汗太多．因致痓．
病身熱足寒．頸項強急．惡寒．時頭熱面赤．目脉赤．獨頭面搖．卒口噤．背反張者．痓病也．
太陽病．關節疼痛而煩．脉沈而細者．此名濕痺．濕痺之候．其人小便不利．大便反快．但當利其
小便．
濕家之爲病．一身盡疼．發熱．身色如似熏黄．
濕家．其人但頭汗出．背強．欲得被覆向火．若下之早則噦．胸滿．小便不利．舌上如胎者．以丹
田有熱．胸中有寒．渇欲得水．而不能飮．口燥煩也．
濕家下之．額上汗出．微喘．小便利者死．若下利不止者．亦死．
問曰．風濕相搏．一身盡疼．病法當汗出而解．値天陰雨不止．醫云．此可發汗．汗之病不愈者．
何也．
荅曰．發其汗．汗大出者．但風氣去．濕氣在．是故不愈也．若治風濕者．發其汗．但微微似欲出汗者．風濕倶去也．
濕家病．身上疼痛．發熱面黄而喘．頭痛鼻塞而煩．其脉大．自能飮食．腹中和無病．病在頭中寒濕．故鼻塞．内藥鼻中則愈．
病者一身盡疼．發熱日晡所劇者．此名風濕．此病傷於汗出當風．或久傷取冷所致也．
太陽中熱者．暍是也．其人汗出惡寒．身熱而渇也．
太陽中暍者．身熱疼重．而脉微弱．此以夏月傷冷水．水行皮中所致也．
太陽中暍者．發熱惡寒．身重而疼痛．其脉弦細芤遲．小便已洒洒然毛聳．手足逆冷．小有勞．身即熱．口開前板齒燥．若發汗則惡寒甚．加温鍼則發熱甚．數下之則淋甚．

◆辨太陽病脉證并治上第五．
太陽之爲病．脉浮．頭項強痛．而惡寒．
太陽病．發熱汗出．惡風脉緩者．名爲中風．
太陽病．或已發熱．或未發熱．必惡寒．體痛嘔逆．脉陰陽倶緊者．名爲傷寒．
傷寒一日．太陽受之．脉若靜者．爲不傳．頗欲吐．若躁煩．脉數急者．爲傳也．
傷寒二三日．陽明少陽證不見者．爲不傳也．

太陽病．發熱而渇．不惡寒者．爲温病．若發汗已．身灼熱者．名風温．風温爲病．脉陰陽倶浮．
自汗出．身重．多眠睡．鼻息必鼾．語言難出．若被下者．小便不利．直視失溲．若被火者．微發
黄色．劇則如驚癇時痸瘲．若火熏之．一逆尚引日．再逆促命期．
病有發熱惡寒者．發於陽也．無熱惡寒者．發於陰也．發於陽．七日愈．發於陰．六日愈．以陽數
七陰數六故也．
太陽病．頭痛至七日以上自愈者．以行其經盡故也．若欲作再經者．鍼足陽明．使經不傳則愈．
太陽病欲解時．從巳至未上．
風家．表解而不了了者．十二日愈．
病人身大熱．反欲得衣者．熱在皮膚．寒在骨髓也．身大寒．反不欲近衣者．寒在皮膚．熱在骨髓
也．
太陽中風．陽浮而陰弱．陽浮者．熱自發．陰弱者．汗自出．嗇嗇惡寒．淅淅惡風．翕翕發熱．鼻鳴乾嘔者．桂枝湯主之．方一．
●桂枝湯方※．
桂枝三兩．去皮．芍藥三兩．甘草二兩．炙．生薑三兩．切．大棗十二枚．擘．
右五味．寐咀三味．以水七升．微火煮取三升．去滓．適寒温．服一升．服已須臾．歠熱稀粥一升
餘．以助藥力．温覆令一時許．遍身漐漐．微似有汗者益佳．不可令如水流離．病必不除．若一服
汗出病差．停後服．不必盡劑．若不汗．更服依前法．
又不汗．後服小促其間．半日許令三服盡．若病重者．一日一夜服．周時觀之．服一劑盡．病證猶
在者．更作服．若汗不出．乃服至二三劑．禁生冷粘滑肉麺五辛酒酪臭惡等物．
太陽病．頭痛發熱．汗出惡風．桂枝湯主之．方二．
太陽病．項背強几几．反汗出惡風者．桂枝加葛根湯主之．方三．
●桂枝加葛根湯方※．
葛根四兩．麻黄三兩．去節．芍藥二兩．生薑三兩．切．甘草二兩．炙．大棗十二枚．擘．桂枝二
兩．去皮．
右七味．以水一斗．先煮麻黄葛根．減二升．去上沫．内諸藥．煮取三升．去滓．温服一升．覆取
微似汗．不須啜粥．餘如桂枝法．將息及禁忌．
太陽病．下之後．其氣上衝者．可與桂枝湯．方用前法．若不上衝者．不得與之．四．
太陽病三日．已發汗．若吐．若下．若温鍼．仍不解者．此爲壞病．桂枝不中與之也．觀其脉證．
知犯何逆．隨證治之．桂枝本爲解肌．若其人脉浮緊．發熱汗不出者．不可與之也．常須識此勿令誤也．五．
若酒客病．不可與桂枝湯．得之則嘔．以酒客不喜甘故也．
喘家作桂枝湯．加厚朴杏子佳．六．
凡服桂枝湯吐者．其後必吐膿血也．

太陽病．發汗遂漏不止．其人惡風小便難．四肢微急．難以屈伸者．桂枝加附子湯主之．方七．
●桂枝加附子湯方※．
桂枝三兩．去皮．芍藥三兩．甘草三兩．炙．生薑三兩．切．大棗十二枚．擘．附子一枚．炮．去皮．破八片．
右六味．以水七升．煮取三升．去滓．温服一升．本云．桂枝湯．今加附子．將息如前法．
太陽病．下之後．脉促胸滿者．桂枝去芍藥湯主之．方八．
●桂枝去芍藥湯方※．
桂枝三兩．去皮．甘草二兩．炙．生薑三兩．切．大棗十二枚．擘．
右四味．以水七升．煮取三升．去滓．温服一升．本云．桂枝湯．今去芍藥．將息如前法．
若微寒者．桂枝去芍藥加附子湯主之．方九．
●桂枝去芍藥加附子湯方※．
桂枝三兩．去皮．甘草二兩．炙．生薑三兩．切．大棗十二枚．擘．附子一枚．炮．去皮．破八片．
右五味．以水七升．煮取三升．去滓．温服一升．本云．桂枝湯．今去芍藥．加附子．將息如前法．
太陽病．得之八九日．如瘧状發熱惡寒．熱多寒少．其人不嘔．清便欲自可．一日二三度發．脉微
緩者．爲欲愈也．脉微而惡寒者．此陰陽倶虚．不可更發汗更下更吐也．面色反有熱色者．未欲解也．以其不能得小汗出．身必痒．宜桂枝麻黄各半湯．方十．
●桂枝麻黄各半湯方※．
桂枝一兩十六銖．去皮．芍藥．生薑切．甘草炙．麻黄各一兩．去節．大棗四枚．擘．杏仁二十四枚．湯浸去皮尖及兩仁者．
右七味．以水五升．先煮麻黄一二沸．去上沫．内諸藥．煮取一升八合．去滓．温服六合．本云．
桂枝湯三合．麻黄湯三合．併爲六合．頓服．將息如上法．
太陽病．初服桂枝湯．反煩不解者．先刺風池風府．却與桂枝湯則愈．十一．
服桂枝湯．大汗出．脉洪大者．與桂枝湯．如前法．若形似瘧．一日再發者．汗出必解．宜桂枝二
麻黄一湯．方十二．
●桂枝二麻黄一湯方※．
桂枝一兩十七銖．去皮．芍藥一兩十六銖．麻黄十六銖．去節．生薑一兩六銖．切．杏仁十六箇．
去皮尖．甘草一兩二銖．炙．大棗五枚．擘．
右七味．以水五升．先煮麻黄一二沸．去上沫．内諸藥．煮取二升．去滓．温服一升．日再服．本云．桂枝湯二分．麻黄湯一分．合爲二升．分再服．今合爲一方．將息如前法．
服桂枝湯．大汗出後．大煩渇不解．脉洪大者．白虎加人參湯主之．方十三．
●白虎加人參湯方※．
知母六兩．石膏一斤．碎．綿裹．甘草炙．二兩．粳米六合．人參三兩．
右五味．以水一斗．煮米熟．湯成去滓．温服一升．日三服．
太陽病．發熱惡寒．熱多寒少．脉微弱者．此無陽也．不可發汗．宜桂枝二越婢一湯．方十四．
●桂枝二越婢一湯※．

桂枝去皮．芍藥．麻黄．甘草各十八銖．炙．大棗四枚．擘．生薑一兩二銖．切．石膏二十四銖．
碎．綿裹．
右七味．以水五升．煮麻黄一二沸．去上沫．内諸藥．煮取二升．去滓．温服一升．
本云．當裁爲越婢湯桂枝湯．合之飮一升．今合爲一方．桂枝湯二分．越婢湯一分．
服桂枝湯．或下之．仍頭項強痛．翕翕發熱．無汗．心下滿微痛．小便不利者．桂枝去桂加茯苓白朮湯主之．方十五．
●桂枝去桂加茯苓白朮湯方※．
芍藥三兩．甘草二兩．炙．生薑切．白朮．茯苓各三兩．大棗十二枚．擘．
右六味．以水八升．煮取三升．去滓．温服一升．小便利則愈．本云．桂枝湯．今去桂枝．加茯苓白朮．
傷寒脉浮．自汗出．小便數．心煩．微惡寒．脚攣急．反與桂枝．欲攻其表．此誤也．得之便厥．
咽中乾．煩躁吐逆者．作甘草乾薑湯與之．以復其陽．若厥愈足温者．更作芍藥甘草湯與之．其脚即伸．若胃氣不和讝語者．少與調胃承氣湯．若重發汗．復加燒鍼者．四逆湯主之．方十六．
●甘草乾薑湯方．
甘草四兩．炙．乾薑二兩．
右二味．以水三升．煮取一升五合．去滓．分温再服．
●芍藥甘草湯方．
白芍藥．甘草各四兩．炙．
右二味．以水三升．煮取一升五合．去滓．分温再服．
●調胃承氣湯方．
大黄四兩．去皮．清酒洗．甘草二兩．炙．芒消半升．
右三味．以水三升．煮取一升．去滓．内芒消．更上火微煮令沸．少少温服之．
●四逆湯方．
甘草二兩．炙．乾薑一兩半．附子一枚．生用．去皮．破八片．
右三味．以水三升．煮取一升二合．去滓．分温再服．強人可大附子一枚．乾薑三兩．
問曰．證象陽旦．按法治之而増劇．厥逆．咽中乾．兩脛拘急而讝語．
師曰．言夜半手足當温．兩脚當伸．後如師言．何以知此．
荅曰．寸口脉浮而大．浮爲風．大爲虚．風則生微熱．虚則兩脛攣．病形象桂枝．因加附子參其間．
増桂令汗出．附子温經．亡陽故也．厥逆咽中乾．煩躁．陽明内結．讝語煩亂．更飮甘草乾薑湯．
夜半陽氣還．兩足當熱．脛尚微拘急．重與芍藥甘草湯．爾乃脛伸．以承氣湯微溏．則止其讝語．
故知病可愈．

◆辨太陽病脉證并治中第六．
太陽病．項背強几几．無汗惡風．葛根湯主之．方一．

●葛根湯方※．
葛根四兩．麻黄三兩．去節．桂枝二兩．去皮．生薑三兩．切．甘草二兩．炙．芍藥二兩．
大棗十二枚．擘．
右七味．以水一斗．先煮麻黄葛根．減二升．去白沫．内諸藥．煮取三升．去滓．温服一升．覆取
微似汗．餘如桂枝法．將息及禁忌．諸湯皆倣此．
太陽與陽明合病者．必自下利．葛根湯主之．方二．
太陽與陽明合病．不下利但嘔者．葛根加半夏湯主之．方三．
●葛根加半夏湯方※．
葛根四兩．麻黄三兩．去節．甘草二兩．炙．
芍藥二兩．桂枝二兩．去皮．生薑二兩．切．
半夏半升．先．大棗十二枚．擘．
右八味．以水一斗．先煮葛根麻黄．減二升．去白沫．内諸藥．煮取三升．去滓．温服一升．覆取微似汗．
太陽病．桂枝證．醫反下之．利遂不止．脉促者．表未解也．喘而汗出者．葛根黄芩黄連湯主之．
方四．
●葛根黄芩黄連湯方※．
葛根半斤．甘草二兩．炙．黄芩三兩．
黄連三兩．
右四味．以水八升．先煮葛根．減二升．内諸藥．煮取二升．去滓．分温再服．
太陽病．頭痛發熱．身疼腰痛．骨節疼痛．惡風無汗而喘者．麻黄湯主之．方五．
●麻黄湯方※．
麻黄三兩．去節．桂枝二兩．去皮．甘草一兩．炙．
杏仁七十箇．去皮尖．
右四味．以水九升．先煮麻黄．減二升．去上沫．内諸藥．煮取二升半．去滓．温服八合．覆取微似汗．
不須啜粥．餘如桂枝法將息．
太陽與陽明合病．喘而胸滿者．不可下．宜麻黄湯．六．
太陽病．十日以去．脉浮細而嗜臥者．外已解也．設胸滿脇痛者．與小柴胡湯．脉但浮者．與麻黄湯．七．
●小柴胡湯方．
柴胡半斤．黄芩．人參．甘草炙．
生薑各三兩．切．大棗十二枚．擘．半夏半升．洗．
右七味．以水一斗二升．煮取六升．去滓．再煎取三升．温服一升．日三服．
太陽中風．脉浮緊．發熱惡寒．身疼痛．不汗出而煩躁者．大青龍湯主之．若脉微弱．汗出惡風者．
不可服之．服之則厥逆．筋惕肉瞤．此爲逆也．大青龍湯方．八．

●大青龍湯方※．
麻黄六兩．去節．桂枝二兩．去皮．甘草二兩．炙．
杏仁四十枚．去皮尖．生薑三兩．切．大棗十枚．擘．
石膏如雞子大．碎．
右七味．以水九升．先煮麻黄．減二升．去上沫．内諸藥．煮取三升．去滓．温服一升．取微似汗．
汗出多者．温粉粉之．一服汗者．停後服．若復服．汗多亡陽．遂虚．惡風煩躁．不得眠也．
傷寒脉浮緩．身不疼．但重．乍有輕時．無少陰證者．大青龍湯發之．九．
傷寒表不解．心下有水氣．乾嘔發熱而欬．或渇．或利．或噎．或小便不利．少腹滿．或喘者．小青龍湯主之．方十．
●小青龍湯方※．
麻黄去節．芍藥．細辛．乾薑．
甘草炙．桂枝各三兩．去皮．五味子半升．半夏半升．洗．
右八味．以水一斗．先煮麻黄．減二升．去上沫．内諸藥．煮取三升．去滓．温服一升．若渇．去半夏．加栝樓根三兩．若微利．去麻黄．加蕘花．如一雞子．
熬令赤色．若噎者．去麻黄．加附子一枚．炮．若小便不利．少腹滿者．去麻黄．加茯苓四兩．若喘．去麻黄．加杏仁半升．去皮尖．且蕘花不治利．麻黄主喘．今此語反之．疑非仲景意．
傷寒心下有水氣．欬而微喘．發熱不渇．服湯已．渇者．此寒去欲解也．小青龍湯主之．十一．
太陽病．外證未解．脉浮弱者．當以汗解．宜桂枝湯．方十二．
●桂枝湯方※．
桂枝去皮．芍藥．生薑各三兩．切．
甘草二兩．炙．大棗十二枚．擘．
右五味．以水七升．煮取三升．去滓．温服一升．須臾啜熱稀粥一升．助藥力．取微汗．
太陽病．下之微喘者．表未解故也．桂枝加厚朴杏子湯主之．方十三．
●桂枝加厚朴杏子湯方※．
桂枝三兩．去皮．甘草二兩．炙．生薑三兩．切．
芍藥三兩．大棗十二枚．擘．厚朴二兩．炙．去皮．
杏仁五十枚．去皮尖．
右七味．以水七升．微火煮取三升．去滓．温服一升．覆取微似汗．
太陽病．外證未解．不可下也．下之爲逆．欲解外者．宜桂枝湯．十四．
太陽病．先發汗不解．而復下之．脉浮者不愈．浮爲在外．而反下之．故令不愈．今脉浮．故在外．
當須解外則愈．宜桂枝湯．十五．
太陽病．脉浮緊．無汗發熱．身疼痛．八九日不解．表證仍在．此當發其汗．服藥已微除．其人發
煩目瞑．劇者必衄．衄乃解．所以然者．陽氣重故也．麻黄湯主之．十六．

太陽病．脉浮緊．發熱身無汗自衄者愈．
二陽併病．太陽初得病時．發其汗．汗先出不徹．因轉屬陽明．續自微汗出．不惡寒．若太陽病證
不罷者．不可下．下之爲逆．如此可小發汗．設面色縁縁正赤者．陽氣怫鬱在表．當解之熏之．若發汗不徹．不足言陽氣怫鬱不得越．當汗不汗．其人躁煩．不知痛處．乍在腹中．乍在四肢．按之
不可得．其人短氣但坐．以汗出不徹故也．更發汗則愈．何以知汗出不徹．以脉濇故知也．
脉浮數者．法當汗出而愈．若下之．身重心悸者．不可發汗．當自汗出乃解．所以然者．尺中脉微．
此裏虚．須表裏實．津液自和．便自汗出愈．
脉浮緊者．法當身疼痛．宜以汗解之．假令尺中遲者．不可發汗．何以知然．以榮氣不足血少故也．
脉浮者．病在表．可發汗．宜麻黄湯．十七．
脉浮而數者．可發汗．宜麻黄湯．十八．
病常自汗出者．此爲榮氣和．榮氣和者．外不諧．以衞氣不共榮氣諧和故爾．以榮行脉中．衞行脉
外．復發其汗．榮衞和則愈．宜桂枝湯．十九．
病人藏無他病．時發熱自汗出．而不愈者．此衞氣不和也．先其時發汗則愈．宜桂枝湯．二十．
傷寒脉浮緊．不發汗．因致衄者．麻黄湯主之．二十一．
傷寒不大便六七日．頭痛有熱者．與承氣湯．其小便清者．知不在裏．仍在表也．當須發汗．若頭痛者必衄．宜桂枝湯．二十二．
傷寒發汗已解．半日許復煩．脉浮數者．可更發汗．宜桂枝湯．二十三．
凡病若發汗．若吐．若下．若亡血．亡津液．陰陽自和者．必自愈．
大下之後．復發汗．小便不利者．亡津液故也．勿治之．得小便利．必自愈．
下之後．復發汗．必振寒脉微細．所以然者．以内外倶虚故也．
下之後．復發汗．晝日煩躁不得眠．夜而安靜．不嘔不渇．無表證．脉沈微．身無大熱者．乾薑附子湯主之．方二十四．
●乾薑附子湯方※．
乾薑一兩．附子一枚．生用．去皮．切八片．
右二味．以水三升．煮取一升．去滓．頓服．
發汗後．身疼痛．脉沈遲者．桂枝加芍藥生薑各一兩人參三兩新加湯主之．方二十五．
●桂枝加芍藥生薑各一兩人參三兩新加湯方※．

桂枝三兩．去皮．芍藥四兩．甘草二兩．炙．
人參三兩．大棗十二枚．擘．生薑四兩．
右六味．以水一斗二升．煮取三升．去滓．温服一升．本云．桂枝湯．今加芍藥生薑人參．
發汗後．不可更行桂枝湯．汗出而喘．無大熱者．可與麻黄杏仁甘草石膏湯．方二十六．
●麻黄杏仁甘草石膏湯方※．
麻黄四兩．去節．杏仁五十箇．去皮尖．甘草二兩．炙．
石膏半斤．碎．綿裹．
右四味．以水七升．煮麻黄．減二升．去上沫．内諸藥．煮取二升．去滓．温服一升．本云．黄耳柸．
發汗過多．其人叉手自冒心．心下悸欲得按者．桂枝甘草湯主之．方二十七．
●桂枝甘草湯方※．
桂枝四兩．去皮．甘草二兩．炙．
右二味．以水三升．煮取一升．去滓．頓服．
發汗後．其人臍下悸者．欲作奔豚．茯苓桂枝甘草大棗湯主之．方二十八．
●茯苓桂枝甘草大棗湯方※．
茯苓半斤．桂枝四兩．去皮．甘草二兩．炙．
大棗十五枚．擘．
右四味．以甘欄水一斗．先煮茯苓．減二升．内諸藥．煮取三升．去滓．温服一升．日三服．
作甘欄水法．取水二斗．置大盆内．以杓揚之．水上有珠子五六千顆相逐．取用之．
發汗後．腹脹滿者．厚朴生薑半夏甘草人參湯主之．方二十九．
●厚朴生薑半夏甘草人參湯方※．
厚朴半斤．炙．去皮．生薑半斤．切．半夏半升．洗．
甘草二兩．人參一兩．
右五味．以水一斗．煮取三升．去滓．温服一升．日三服．
傷寒若吐若下後．心下逆滿．氣上衝胸．起則頭眩．脉沈緊．發汗則動經．身爲振振搖者．茯苓桂
枝白朮甘草湯主之．方三十．
●茯苓桂枝白朮甘草湯方※．
茯苓四兩．桂枝三兩．去皮．白朮．甘草各二兩．炙．
右四味．以水六升．煮取三升．去滓．分温三服．
發汗病不解．反惡寒者．虚故也．芍藥甘草附子湯主之．方三十一．
●芍藥甘草附子湯方※．
芍藥．甘草各三兩．炙．附子一枚．炮．去皮．破八片．
右三味．以水五升．煮取一升五合．去滓．分温三服．疑非仲景方．
發汗．若下之．病仍不解．煩躁者．茯苓四逆湯主之．方三十二．
●茯苓四逆湯方※．

茯苓四兩．人參一兩．附子一枚．生用．去皮．破八片．
甘草二兩．炙．乾薑一兩半．
右五味．以水五升．煮取三升．去滓．温服七合．日二服．
發汗後惡寒者．虚故也．不惡寒但熱者．實也．當和胃氣．與調胃承氣湯．方三十三．
●調胃承氣湯方※．
芒消半升．甘草二兩．炙．大黄四兩．去皮．清酒洗．
右三味．以水三升．煮取一升．去滓．内芒消．更煮兩沸．頓服．
太陽病．發汗後．大汗出．胃中乾．煩躁不得眠．欲得飮水者．少少與飮之．令胃氣和則愈．若脉
浮．小便不利．微熱消渇者．五苓散主之．方三十四．
●五苓散方※．
猪苓十八銖．去皮．澤瀉一兩六銖．白朮十八銖．
茯苓十八銖．桂枝半兩．去皮．
右五味．擣爲散．以白飮和．服方寸匕．日三服．多飮煖水．汗出愈．如法將息．
發汗已．脉浮數煩渇者．五苓散主之．三十五．
傷寒汗出而渇者．五苓散主之．不渇者．茯苓甘草湯主之．方三十六．
●茯苓甘草湯方※．
茯苓二兩．桂枝二兩．去皮．甘草一兩．炙．生薑三兩．切．
右四味．以水四升．煮取二升．去滓．分温三服．
中風發熱．六七日不解而煩．有表裏證．渇欲飮水．水入則吐者．名曰水逆．五苓散主之．三十七．
未持脉時．病人手叉自冒心．師因教試令欬而不欬者．此必兩耳聾無聞也．所以然者．以重發汗虚故如此．發汗後．飮水多必喘．以水灌之亦喘．
發汗後．水藥不得入口爲逆．若更發汗．必吐下不止．發汗吐下後．虚煩不得眠．若劇者．必反覆
顛倒．心中懊憹．梔子敱湯主之．若少氣者．梔子甘草敱湯主之．若嘔者．梔子生敱湯主之．三十八．
●梔子敱湯方．
梔子十四箇．擘．香敱四合．綿裹．
右二味．以水四升．先煮梔子．得二升半．内敱．煮取一升半．去滓．分爲二服．温進一服．得吐者止後服．
●梔子甘草敱湯方．
梔子十四箇．擘．甘草二兩．炙．香敱四合．綿裹．
右三味．以水四升．先煮梔子甘草．取二升半．内敱．煮取一升半．去滓．分二服．温進一服．得吐者止後服．
●梔子生薑敱湯方．
梔子十四箇．擘．生薑五兩．香敱四合．綿裹．

右三味．以水四升．先煮梔子生薑．取二升半．内敱．煮取一升半．去滓．分二服．温進一服．得吐者止後服．
發汗若下之．而煩熱胸中窒者．梔子敱湯主之．三十九．
傷寒五六日．大下之後．身熱不去．心中結痛者．未欲解也．梔子敱湯主之．四十．
傷寒下後．心煩腹滿．臥起不安者．梔子厚朴湯主之．方四十一．
●梔子厚朴湯方※．
梔子十四箇．擘．厚朴四兩．炙．去皮．枳實四枚．水浸．炙令黄．
右三味．以水三升半．煮取一升半．去滓．分二服．
温進一服．得吐者止後服．
傷寒．醫以丸藥大下之．身熱不去．微煩者．梔子乾薑湯主之．方四十二．
●梔子乾薑湯方※．
梔子十四箇．擘．乾薑二兩．
右二味．以水三升半．煮取一升半．去滓．分二服．
温進一服．得吐者止後服．
凡用梔子湯．病人舊微溏者．不可與服之．
太陽病發汗．汗出不解．其人仍發熱．心下悸．頭眩身瞤動．振振欲擗地者．眞武湯主之．方四十三．
●眞武湯方※．
茯苓．芍藥．生薑各三兩．切．
白朮二兩．附子一枚．炮．去皮．破八片．
右五味．以水八升．煮取三升．去滓．温服七合．日三服．

咽喉乾燥者．不可發汗．
淋家．不可發汗．發汗必便血．
瘡家．雖身疼痛．不可發汗．汗出則痓．
衄家．不可發汗．汗出必額上陷．脉急緊．直視不能眴不得眠．
亡血家．不可發汗．發汗則寒慄而振．
汗家．重發汗．必恍惚心亂．小便已陰疼．與禹餘粮丸．四十四．
病人有寒．復發汗．胃中冷．必吐蚘．

本發汗．而復下之．此爲逆也．若先發汗．治不爲逆．本先下之．而反汗之．爲逆．若先下之．治不爲逆．
傷寒．醫下之．續得下利．清穀不止．身疼痛者．急當救裏．後身疼痛．清便自調者．急當救表．
救裏宜四逆湯．救表宜桂枝湯．四十五．
病發熱頭痛．脉反沈．若不差．身體疼痛．當救其裏．
●四逆湯方．
甘草二兩．炙．乾薑一兩半．附子一枚．生用．去皮．破八片．
右三味．以水三升．煮取一升二合．去滓．分温再服．強人可大附子一枚．乾薑三兩．
太陽病．先下而不愈．因復發汗．以此表裏倶虚．其人因致冒．冒家汗出自愈．所以然者．汗出表
和故也．裏未和．然後復下之．
太陽病未解．脉陰陽倶停．必先振慄汗出而解．但陽脉微者．先汗出而解．但陰脉微者．下之而解．
若欲下之．宜調胃承氣湯．四十六．
太陽病．發熱汗出者．此爲榮弱衞強．故使汗出．欲救邪風者．宜桂枝湯．四十七．
傷寒五六日中風．往來寒熱．胸脇苦滿．嘿嘿不欲飮食．心煩喜嘔．或胸中煩而不嘔．或渇．或腹中痛．或脇下痞鞕．或心下悸．小便不利．或不渇．身有微熱．或欬者．小柴胡湯主之．方四十八．
●小柴胡湯方※．
柴胡半斤．黄芩三兩．人參三兩．
半夏半升．洗．甘草炙．生薑各三兩．切．
大棗十二枚．擘．
右七味．以水一斗二升．煮取六升．去滓．再煎取三升．温服一升．日三服．若胸中煩而不嘔者．
去半夏人參．加栝樓實一枚．若渇．去半夏．加人參．
合前成四兩半．栝樓根四兩．若腹中痛者．去黄芩．加芍藥三兩．若脇下痞鞕．去大棗．加牡蠣四兩．若心下悸．小便不利者．去黄芩．加茯苓四兩．
若不渇．外有微熱者．去人參．加桂枝三兩．温覆微汗愈．若欬者．去人參大棗生薑．加五味子半升．乾薑二兩．
血弱氣盡．腠理開．邪氣因入．與正氣相搏．結於脇下．正邪分爭．往來寒熱．休作有時．嘿嘿不
欲飮食．藏府相連．其痛必下．邪高痛下．故使嘔也．小柴胡湯主之．服柴胡湯已．渇者屬陽明．
以法治之．四十九．
得病六七日．脉遲浮弱．惡風寒．手足温．醫二三下之．不能食．而脇下滿痛．面目及身黄．頸項
強．小便難者．與柴胡湯．後必下重．本渇飮水而嘔者．柴胡湯不中與也．食穀者噦．

傷寒四五日．身熱惡風．頸項強．脇下滿．手足温而渇者．小柴胡湯主之．五十．

傷寒．陽脉濇．陰脉弦．法當腹中急痛．先與小建中湯．不差者．小柴胡湯主之．五十一．
●小建中湯方．
桂枝三兩．去皮．甘草二兩．炙．大棗十二枚．擘．
芍藥六兩．生薑三兩．切．膠飴一升．
右六味．以水七升．煮取三升．去滓．内飴．更上微火消解．温服一升．日三服．嘔家不可用建中湯．以甜故也．
傷寒中風．有柴胡證．但見一證便是．不必悉具．凡柴胡湯病證而下之．若柴胡證不罷者．復與柴胡湯．必蒸蒸而振．却復發熱汗出而解．
傷寒二三日．心中悸而煩者．小建中湯主之．五十二．
太陽病．過經十餘日．反二三下之．後四五日．柴胡證仍在者．先與小柴胡．嘔不止．心下急．鬱
鬱微煩者．爲未解也．與大柴胡湯下之則愈．方五十三．
●大柴胡湯方※．
柴胡半斤．黄芩三兩．芍藥三兩．
半夏半升．洗．生薑五兩．切．枳實四枚．炙．
大棗十二枚．擘．
右七味．以水一斗二升．煮取六升．去滓再煎．温服一升．日三服．一方．加大黄二兩．若不加．
恐不爲大柴胡湯．
傷寒十三日不解．胸脇滿而嘔．日晡所發潮熱．已而微利．此本柴胡證．下之以不得利．今反利者．
知醫以丸藥下之．此非其治也．潮熱者．實也．先宜服小柴胡湯以解外．後以柴胡加芒消湯主之．
五十四．
●柴胡加芒消湯方※．
柴胡二兩十六銖．黄芩一兩．人參一兩．
甘草一兩．炙．生薑一兩．切．半夏二十銖．本云．五枚．洗．
大棗四枚．擘．芒消二兩．
右八味．以水四升．煮取二升．去滓．内芒消．更煮微沸．分温再服．不解更作．
傷寒十三日．過經讝語者．以有熱也．當以傷下之．若小便利者．大便當鞕．而反下利．脉調和者．
知醫以丸藥下之．非其治也．若自下利者．脉當微厥．今反和者．此爲内實也．調胃承氣湯主之．
五十五．
太陽病不解．熱結膀胱．其人如狂．血自下．下者愈．其外不解者．尚未可攻．當先解其外．外解已．但少腹急結者．乃可攻之．宜桃核承氣湯．方五十六．
●桃核承氣湯方※．
桃仁五十箇．去皮尖．大黄四兩．桂枝二兩．去皮．
甘草二兩．炙．芒消二兩．
右五味．以水七升．煮取二升半．去滓．内芒消．更上火微沸．下火．先食温服五合．日三服．當
微利．

傷寒八九日．下之胸滿煩驚．小便不利．讝語．一身盡重．不可轉側者．柴胡加龍骨牡蠣湯主之．
方五十七．
●柴胡加龍骨牡蠣湯方※．
柴胡四兩．龍骨．黄芩．生薑切．
鉛丹．人參．桂枝去皮．茯苓各一兩半．
半夏二合半．洗．大黄二兩．牡蠣一兩半．熬．大棗六枚．擘．
右十二味．以水八升．煮取四升．内大黄．切如碁子．更煮一兩沸．去滓．温服一升．本云．柴胡湯．今加龍骨等．
傷寒．腹滿讝語．寸口脉浮而緊．此肝乘脾也．名曰縱．刺期門．五十八．
傷寒發熱．嗇嗇惡寒．大渇欲飮水．其腹必滿．自汗出．小便利．其病欲解．此肝乘肺也．名曰横．
刺期門．五十九．
太陽病二日反躁．凡熨其背．而大汗出．大熱入胃．胃中水竭．躁煩必發讝語．十餘日振慄自下利者．此爲欲解也．故其汗從腰以下不得汗．欲小便不得．反嘔欲矢溲．足下惡風．大便鞕．小便當
數．而反不數．及不多．大便已．頭卓然而痛．其人足心必熱．穀氣下流故也．
太陽病中風．以火劫發汗．邪風被火熱．血氣流溢．失其常度．兩陽相熏灼．其身發黄．陽盛則欲衄．陰虚小便難．陰陽倶虚竭．身體則枯燥．但頭汗出．劑頸而還．腹滿微喘．口乾咽爛．或不大便．久則讝語．甚者至噦．手足躁擾．捻衣摸床．小便利者．其人可治．
傷寒脉浮．醫以火迫劫之．亡陽必驚狂．臥起不安者．桂枝去芍藥加蜀漆牡蠣龍骨救逆湯主之．方六十．
●桂枝去芍藥加蜀漆牡蠣龍骨救逆湯方※．
桂枝三兩．去皮．甘草二兩．炙．生薑三兩．切．
大棗十二枚．擘．牡蠣五兩．熬．蜀漆三兩．洗去腥．
龍骨四兩．
右七味．以水一斗二升．先煮蜀漆．減二升．内諸藥．煮取三升．去滓．温服一升．本云．桂枝湯．
今去芍藥．加蜀漆牡蠣龍骨．
形作傷寒．其脉不弦緊而弱．弱者必渇．被火必讝語．弱者發熱脉浮．解之當汗出愈．
太陽病以火熏之．不得汗．其人必躁．到經不解．必清血．名爲火邪．
脉浮熱甚．而反灸之．此爲實．實以虚治．因火而動．必咽燥吐血．
微數之脉．愼不可灸．因火爲邪．則爲煩逆．追虚逐實．血散脉中．火氣雖微．内攻有力．焦骨傷
筋．血難復也．脉浮．宜以汗解．用火灸之．邪無從出．因火而盛．病從腰以下．必重而痺．名火逆也．欲自解者．必當先煩．煩乃有汗而解．何以知之．脉浮故知汗出解．

燒鍼令其汗．鍼處被寒．核起而赤者．必發奔豚．氣從少腹上衝心者．灸其核上各一壯．與桂枝加
桂湯．更加桂二兩也．方六十一．
●桂枝加桂湯方※．
桂枝五兩．去皮．芍藥三兩．生薑三兩．切．
甘草二兩．炙．大棗十二枚．擘．
右五味．以水七升．煮取三升．去滓．温服一升．本云．桂枝湯．今加桂滿五兩．所以加桂者．以能泄奔豚氣也．
火逆下之．因燒鍼煩躁者．桂枝甘草龍骨牡蠣湯主之．方六十二．
●桂枝甘草龍骨牡蠣湯方※．
桂枝一兩．去皮．甘草二兩．炙．牡蠣二兩．熬．
龍骨二兩．
右四味．以水五升．煮取二升半．去滓．温服八合．
日三服．
太陽傷寒者．加温鍼必驚也．
太陽病．當惡寒發熱．今自汗出．反不惡寒發熱．關上脉細數者．以醫吐之過也．一二日吐之者．
腹中飢．口不能食．三四日吐之者．不喜糜粥．欲食冷食．朝食暮吐．以醫吐之所致也．此爲小逆．
太陽病吐之．但太陽病當惡寒．今反不惡寒．不欲近衣．此爲吐之内煩也．
病人脉數．數爲熱．當消穀引食．而反吐者．此以發汗．令陽氣微．膈氣虚．脉乃數也．數爲客熱．
不能消穀．以胃中虚冷．故吐也．
太陽病．過經十餘日．心下温温欲吐．而胸中痛．大便反溏．腹微滿．鬱鬱微煩．先此時自極吐下者．與調胃承氣湯．若不爾者．不可與．但欲嘔．胸中痛微溏者．此非柴胡湯證．以嘔故知極吐下也．調胃承氣湯．六十三．
太陽病六七日表證仍在．脉微而沈．反不結胸．其人發狂者．以熱在下焦．少腹當鞕滿．小便自利者．下血乃愈．所以然者．以太陽隨經．瘀熱在裏故也．抵當湯主之．方六十四．
●抵當湯方※．
水蛭熬．蝱蟲各三十箇．去翅足．熬．桃仁二十箇．去皮尖．
大黄三兩．酒洗．
右四味．以水五升．煮取三升．去滓．温服一升．不下更服．
太陽病身黄．脉沈結．少腹鞕．小便不利者．爲無血也．小便自利．其人如狂者．血證諦也．抵當
湯主之．六十五．
傷寒有熱．少腹滿．應小便不利．今反利者．爲有血也．當下之．不可餘藥．宜抵當丸．方六十六．
●抵當丸※．
水蛭二十箇．熬．蝱蟲二十箇．去翅足．熬．桃仁二十五箇．去皮尖．

大黄三兩．
右四味．擣分四丸．以水一升．煮一丸．取七合服之．晬時當下血．若不下者更服．
太陽病．小便利者．以飮水多．必心下悸．小便少者．必苦裏急也．

◆辨太陽病脉證并治下第七．
問曰．病有結胸．有藏結．其状何如．
荅曰．按之痛．寸脉浮．關脉沈．名曰結胸也．
何謂藏結．
荅曰．如結胸状．飮食如故．時時下利．寸脉浮．關脉小細沈緊．名曰藏結．舌上白胎滑者．難治．
藏結無陽證．不往來寒熱．其人反靜．舌上胎滑者．不可攻也．
病發於陽．而反下之．熱入因作結胸．病發於陰．而反下之．因作痞也．所以成結胸者．以下之太
早故也．結胸者．項亦強．如柔痓状．下之則和．宜大陷胸丸．方一．
●大陷胸丸方※．
大黄半斤．葶藶子半升．熬．芒消半升．
杏仁半升．去皮尖．熬黒．
右四味．擣篩二味．内杏仁芒消．合研如脂．和散．
取如彈丸一枚．別擣甘遂末一錢匕．白蜜二合．
水二升．煮取一升．温頓服之．一宿乃下．如不下更服．取下爲效．禁如藥法．
結胸證．其脉浮大者．不可下．下之則死．
結胸證悉具．煩躁者亦死．
太陽病．脉浮而動數．浮則爲風．數則爲熱．動則爲痛．數則爲虚．頭痛發熱．微盗汗出．而反惡
寒者．表未解也．醫反下之．動數變遲．膈内拒痛．胃中空虚．客氣動膈．短氣躁煩．心中懊憹．
陽氣内陷．心下因鞕．則爲結胸．大陷胸湯主之．若不結胸．但頭汗出．餘處無汗．劑頸而還．小便不利．身必發黄．
大陷胸湯．方二．
●大陷胸湯方※．
大黄六兩．去皮．芒消一升．甘遂一錢匕．
右三味．以水六升．先煮大黄取二升．去滓．内芒消．煮一兩沸．内甘遂末．温服一升．得快利止
後服．
傷寒六七日．結胸熱實．脉沈而緊．心下痛．按之石鞕者．大陷胸湯主之．三．

傷寒十餘日．熱結在裏．復往來寒熱者．與大柴胡湯．但結胸無大熱者．此爲水結在胸脇也．但頭微汗出者．大陷胸湯主之．四．
●大柴胡湯方．
柴胡半斤．枳實四枚．炙．生薑五兩．切．
黄芩三兩．芍藥三兩．半夏半升．洗．
大棗十二枚．擘．
右七味．以水一斗二升．煮取六升．去滓再煎．温服一升．日三服．一方加大黄二兩．若不加．恐
不名大柴胡湯．
太陽病．重發汗而復下之．不大便五六日．舌上燥而渇．日晡所小有潮熱．從心下至少腹鞕滿．而
痛不可近者．大陷胸湯主之．五．
小結胸病．正在心下．按之則痛．脉浮滑者．小陷胸湯主之．方六．
●小陷胸湯方※．
黄連一兩．半夏半升．洗．栝樓實大者一枚．
右三味．以水六升．先煮栝樓．取三升．去滓．内諸藥．煮取二升．去滓．分温三服．
太陽病．二三日．不能臥．但欲起．心下必結．脉微弱者．此本有寒分也．反下之．若利止．必作
結胸．未止者．四日復下之．此作協熱利也．
太陽病．下之其脉促．不結胸者．此爲欲解也．脉浮者．必結胸．脉緊者．必咽痛．脉弦者．必兩
脇拘急．脉細數者．頭痛未止．脉沈緊者．必欲嘔．脉沈滑者．協熱利．脉浮滑者．必下血．
病在陽．應以汗解之．反以冷水潠之．若灌之．其熱被劫不得去．彌更益煩．肉上粟起．意欲飮水．
反不渇者．服文蛤散．若不差者．與五苓散．寒實結胸．無熱證者．與三物小陷胸湯．
白散亦可服．七．
●文蛤散方．
文蛤五兩．
右一味爲散．以沸湯和一方寸匕服．湯用五合．
●五苓散方．
猪苓十八銖．去黒皮．白朮十八銖．澤瀉一兩六銖．
茯苓十八銖．桂枝半兩．去皮．
右五味爲散．更於臼中杵之．白飮和方寸匕服之．日三服．多飮煖水汗出愈．
●白散方．
桔梗三分．巴豆一分．去皮心．熬黒．研如脂．貝母三分．
右三味爲散．内巴豆．更於臼中杵之．以白飮和服．強人半錢匕．羸者減之．病在膈上必吐．在膈
下必利．不利進熱粥一杯．利過不止．進冷粥一杯．身熱皮粟不解．欲引衣自覆．若以水潠之洗之．
益令熱劫不得出．當汗而不汗則煩．假令汗出已．腹中痛．與芍藥三兩如上法．
太陽與少陽併病．頭項強痛．或眩冒．時如結胸．心下痞鞕者．當刺大椎第一間．肺愈肝兪．愼不
可發汗．發汗則讝語脉弦．五日讝語不止．當刺期門．八．

婦人中風．發熱惡寒．經水適來．得之七八日．熱除而脉遲身涼．胸脇下滿．如結胸状．讝語者．
此爲熱入血室也．當刺期門．隨其實而取之．九．
婦人中風．七八日續得寒熱．發作有時．經水適斷者．此爲熱入血室．其血必結．故使如瘧状發作有時．小柴胡湯主之．方十．
●小柴胡湯方※．
柴胡半斤．黄芩三兩．人參三兩．
半夏半升．洗．甘草三兩．生薑三兩．切．
大棗十二枚．擘．
右七味．以水一斗二升．煮取六升．去滓．再煎取三升．温服一升．日三服．
婦人傷寒．發熱．經水適來．晝日明了．暮則讝語如見鬼状者．此爲熱入血室．無犯胃氣．及上二
焦．必自愈．十一．
傷寒六七日．發熱微惡寒．支節煩疼．微嘔．心下支結．外證未去者．柴胡桂枝湯主之．方十二．
●柴胡桂枝湯方※．
桂枝去皮．黄芩一兩半．人參一兩半．
甘草一兩．炙．半夏二合半．洗．芍藥一兩半．
大棗六枚．擘．生薑一兩半．切．柴胡四兩．
右九味．以水七升．煮取三升．去滓．温服一升．本云．人參湯．作如桂枝法．加半夏柴胡黄芩．
復如柴胡法．今用人參作半劑．
傷寒五六日．已發汗而復下之．胸脇滿微結．小便不利．渇而不嘔．但頭汗出．往來寒熱．心煩者．
此爲未解也．柴胡桂枝乾薑湯主之．方十三．
●柴胡桂枝乾薑湯方※．
柴胡半斤．桂枝三兩．去皮．乾薑二兩．
栝樓根四兩．黄芩三兩．牡蠣二兩．熬．
甘草二兩．炙．
右七味．以水一斗二升．煮取六升．去滓．再煎取三升．温服一升．日三服．初服微煩．復服汗出便愈．
傷寒五六日．頭汗出．微惡寒．手足冷．心下滿．口不欲食．大便鞕．脉細者．此爲陽微結．必有
表．復有裏也．脉沈亦在裏也．汗出爲陽微．假令純陰結．不得復有外證．悉入在裏．此爲半在裏
半在外也．脉雖沈緊．不得爲少陰病．所以然者．陰不得有汗．今頭汗出．故知非少陰也．可與小柴胡湯．設不了了者．得屎而解．十四．
傷寒五六日．嘔而發熱者．柴胡湯證具．而以他藥下之．柴胡證仍在者．復與柴胡湯．此雖已下之．
不爲逆．必蒸蒸而振．却發熱汗出而解．若心下滿而鞕痛者．此爲結胸也．大陷胸湯主之．但滿而不痛者．此爲痞．柴胡不中與之．宜半夏瀉心湯．方十五．
●半夏瀉心湯方※．
半夏半升．洗．黄芩．乾薑．人參．

甘草炙．各三兩．黄連一兩．大棗十二枚．擘．
右七味．以水一斗．煮取六升．去滓．再煎取三升．
温服一升．日三服．須大陷胸湯者．方用前第二法．
太陽少陽併病．而反下之．成結胸．心下鞕．下利不止．水漿不下．其人心煩．
脉浮而緊．而復下之．緊反入裏．則作痞．按之自濡．但氣痞耳．
太陽中風．下利嘔逆．表解者．乃可攻之．其人漐漐汗出．發作有時．頭痛．心下痞鞕滿．引脇下痛．乾嘔短氣．汗出不惡寒者．此表解裏未和也．十棗湯主之．方十六．
●十棗湯方※．
芫花熬．甘遂．大莓．
右三味等分．各別擣爲散．以水一升半．先煮大棗肥者十枚．取八合．去滓．内藥末．強人服一錢
匕．羸人服半錢．温服之．平旦服．若下少病不除者．明日更服．加半錢．得快下利後．糜粥自養．
太陽病．醫發汗．遂發熱惡寒．因復下之．心下痞．表裏倶虚．陰陽氣並竭．無陽則陰獨．復加燒
鍼．因胸煩．面色青黄．膚瞤者．難治．今色微黄．手足温者．易愈．
心下痞．按之濡．其脉關上浮者．大黄黄連瀉心湯主之．方十七．
●大黄黄連瀉心湯方※．
大黄二兩．黄連一兩．
右二味．以麻沸湯二升漬之．須臾絞去滓．分温再服．
心下痞．而復惡寒汗出者．附子瀉心湯主之．方十八．
●附子瀉心湯方※．
大黄二兩．黄連一兩．黄芩一兩．
附子一枚．炮．去皮破．別煮取汁．
右四味．切三味．以麻沸湯二升漬之．須臾絞去滓．内附子汁．分温再服．
本以下之．故心下痞．與瀉心湯．痞不解．其人渇而口燥煩．小便不利者．五苓散主之．十九．一方云．忍之一日乃愈．
傷寒汗出解之後．胃中不和．心下痞鞕．乾噫食臭．脇下有水氣．腹中雷鳴下利者．生薑瀉心湯主之．方二十．
●生薑瀉心湯方※．
生薑四兩．切．甘草三兩．炙．人參三兩．
乾薑一兩．黄芩三兩．半夏半升．洗．
黄連一兩．大棗十二枚．擘．
右八味．以水一斗．煮取六升．去滓．再煎取三升．
温服一升．日三服．附子瀉心湯．本云．加附子．半夏瀉心湯．甘草瀉心湯．同體別名耳．生薑瀉
心湯．本云．理中人參黄芩湯．去桂枝朮．加黄連．并瀉肝法．

傷寒中風．醫反下之．其人下利日數十行．穀不化．腹中雷鳴．心下痞鞕而滿．乾嘔心煩不得安．
醫見心下痞．謂病不盡．復下之．其痞益甚．此非結熱．但以胃中虚．客氣上逆．故使鞕也．甘草瀉心湯主之．方二十一．
●甘草瀉心湯方※．
甘草四兩．炙．黄芩三兩．乾薑三兩．
半夏半升．洗．大棗十二枚．擘．黄連一兩．
右六味．以水一斗．煮取六升．去滓．再煎取三升．
温服一升．日三服．
傷寒服湯藥．下利不止．心下痞鞕．服瀉心湯已．復以他藥下之．利不止．醫以理中與之．利益甚．
理中者．理中焦．此利在下焦．赤石脂禹餘粮湯主之．復不止者．當利其小便．赤石脂禹餘粮湯．
方二十二．
●赤石脂禹餘粮湯方※．
赤石脂一斤．碎．太一禹餘粮一斤．碎．
右二味．以水六升．煮取二升．去滓．分温三服．
傷寒吐下後．發汗．虚煩．脉甚微．八九日心下痞鞕．脇下痛．氣上衝咽喉．眩冒．經脉動惕者．
久而成痿．
傷寒發汗．若吐若下．解後心下痞鞕．噫氣不除者．
旋復代赭湯主之．方二十三．
●旋復代赭湯方※．
旋復花三兩．人參二兩．生薑五兩．
代赭一兩．甘草三兩．炙．半夏半升．洗．
大棗十二枚．擘．
右七味．以水一斗．煮取六升．去滓．再煎取三升．
温服一升．日三服．
下後不可更行桂枝湯．若汗出而喘．無大熱者．可與麻黄杏子甘草石膏湯．方二十四．
●麻黄杏子甘草石膏湯方※．
麻黄四兩．杏仁五十箇．去皮尖．甘草二兩．炙．
石膏半斤．碎．綿裹．
右四味．以水七升．先煮麻黄．減二升．去白沫．内諸藥．煮取三升．去滓．温服一升．本云．黄耳杯．
太陽病．外證未除．而數下之．遂恊熱而利．利下不止．心下痞鞕．表裏不解者．桂枝人參湯主之．
方二十五．
●桂枝人參湯方※．
桂枝四兩．別切．甘草四兩．炙．白朮三兩．
人參三兩．乾薑三兩．
右五味．以水九升．先煮四味．取五升．内桂．更煮取三升．去滓．温服一升．日再夜一服．

傷寒大下後．復發汗．心下痞惡寒者．表未解也．不可攻痞．當先解表．表解乃可攻痞．解表宜桂枝湯．攻痞宜大黄黄連瀉心湯．二十六．
傷寒發熱．汗出不解．心中痞鞕．嘔吐而下利者．大柴胡湯主之．二十七．
病如桂枝證．頭不痛．項不強．寸脉微浮．胸中痞鞕．氣上衝喉咽．不得息者．此爲胸有寒也．當
吐之．宜瓜蔕散．方二十八．
●瓜蔕散方※．
瓜蔕一分．熬黄．赤小豆一分．
右二味．各別擣篩．爲散已．合治之．取一錢匕．以香敱一合．用熱湯七合．煮作稀糜．去滓．取汁和散．温頓服之．不吐者．少少加．得快吐乃止．諸亡血虚家．不可與瓜蔕散．
病脇下素有痞．連在臍傍．痛引少腹．入陰筋者．此名藏結．死．二十九．
傷寒若吐若下後．七八日不解．熱結在裏．表裏倶熱．時時惡風．大渇．舌上乾燥而煩．欲飮水數
升者．白虎加人參湯主之．方三十．
●白虎加人參湯方※．
知母六兩．石膏一斤．碎．甘草二兩．炙．
人參二兩．粳米六合．
右五味．以水一斗．煮米熟．湯成去滓．温服一升．
日三服．此方立夏後立秋前．乃可服．立秋後不可服．正月二月三月尚凛冷．亦不可與服之．與之
則嘔利而腹痛．諸亡血虚家．亦不可與．得之則腹痛利者．但可温之．當愈．
傷寒無大熱．口燥渇．心煩．背微惡寒者．白虎加人參湯主之．三十一．
傷寒脉浮．發熱無汗．其表不解．不可與白虎湯．渇欲飮水．無表證者．白虎加人參湯主之．三十二．
太陽少陽併病．心下鞕．頸項強而眩者．當刺大椎肺兪肝兪．愼勿下之．三十三．
太陽與少陽合病．自下利者．與黄芩湯．若嘔者．黄芩加半夏生薑湯主之．三十四．
●黄芩湯方．
黄芩三兩．芍藥二兩．甘草二兩．炙．大棗十二枚．擘．
右四味．以水一斗．煮取三升．去滓．温服一升．日再夜一服．
●黄芩加半夏生薑湯方．
黄芩三兩．芍藥二兩．甘草二兩．炙．大棗十二枚．擘．
半夏半升．洗．生薑一兩半．一方．三兩．切．
右六味．以水一斗．煮取三升．去滓．温服一升．日再夜一服．
傷寒胸中有熱．胃中有邪氣．腹中痛．欲嘔吐者．黄連湯主之．方三十五．
●黄連湯方※．
黄連三兩．甘草三兩．炙．乾薑三兩．桂枝三兩．去皮．

人參二兩．半夏半升．洗．大棗十二枚．擘．
右七味．以水一斗．煮取六升．去滓．温服．晝三夜二．疑非仲景方．
傷寒八九日．風濕相搏．身體疼煩．不能自轉側．不嘔不渇．脉浮虚而濇者．桂枝附子湯主之．若其人大便鞕．小便自利者．去桂加白朮湯主之．三十六．
●桂枝附子湯方．
桂枝四兩．去皮．附子三枚．炮．去皮破．生薑三兩．切．
大棗十二枚．擘．甘草二兩．炙．
右五味．以水六升．煮取二升．去滓．分温三服．
●去桂加白朮湯方．
附子三枚．炮．去皮破．白朮四兩．生薑三兩．切．
甘草二兩．炙．大棗十二枚．擘．
右五味．以水六升．煮取二升．去滓．分温三服．初一服．其人身如痺．半日許復服之．三服都盡．
其人如冒状．勿怪．此以附子朮．併走皮内．逐水氣未得除．故使之耳．法當加桂四兩．此本一方
二法．以大便鞕．小便自利．去桂也．以大便不鞕．小便不利．當加桂．附子三枚恐多也．虚弱家及産婦．宜減服之．
風濕相搏．骨節疼煩．掣痛不得屈伸．近之則痛劇．汗出短氣．小便不利．惡風不欲去衣．或身微腫者．甘草附子湯主之．方三十七．
●甘草附子湯方※．
甘草二兩．炙．附子二枚．炮．去皮破．白朮二兩．
桂枝四兩．去皮．
右四味．以水六升．煮取三升．去滓．温服一升．日三服．初服得微汗則解．能食汗止復煩者．將
服五合．恐一升多者．宜服六七合爲始．
傷寒脉浮滑．此以表有熱．裏有寒．白虎湯主之．方三十八．
●白虎湯方※．
知母六兩．石膏一斤．碎．甘草二兩．炙．
粳米六合．
右四味．以水一斗．煮米熟．湯成去滓．温服一升．
日三服．
傷寒脉結代．心動悸．炙甘草湯主之．方三十九．
●炙甘草湯方※．
甘草四兩．炙．生薑三兩．切．人參二兩．
生地黄一斤．桂枝三兩．去皮．阿膠二兩．
麥門冬半升．去心．麻仁半升．大棗三十枚．擘．
右九味．以清酒七升．水八升．先煮八味．取三升．
去滓．内膠烊消盡．温服一升．日三服．一名復脉湯．
脉按之來緩．時一止復來者．名曰結．又脉來動而中止．更來小數．中有還者反動．名曰結．陰也．
脉來動而中止．不能自還．因而復動者．名曰代．陰也．得此脉者．必難治．

◆辨陽明病脉證并治第八．
問曰．病有太陽陽明．有正陽陽明．有少陽陽明．何謂也．
荅曰．太陽陽明者．脾約是也．正陽陽明者．胃家實是也．少陽陽明者．發汗利小便已．胃中燥煩
實．大便難是也．
陽明之爲病．胃家實是也．
問曰．何縁得陽明病．
荅曰．太陽病．若發汗．若下．若利小便．此亡津液．胃中乾燥．因轉屬陽明．不更衣．内實大便
難者．此名陽明也．
問曰．陽明病外證云何．
荅曰．身熱汗自出．不惡寒反惡熱也．
問曰．病有得之一日．不發熱而惡寒者．何也．
荅曰．雖得之一日．惡寒將自罷．即自汗出而惡熱也．
問曰．惡寒何故自罷．
荅曰．陽明居中．主土也．萬物所歸．無所復傳．始雖惡寒．二日自止．此爲陽明病也．
本太陽．初得病時．發其汗．汗先出不徹．因轉屬陽明也．傷寒發熱．無汗．嘔不能食．而反汗出
濈濈然者．是轉屬陽明也．
傷寒三日．陽明脉大．
傷寒脉浮而緩．手足自温者．是爲繋在太陰．太陰者．身當發黄．若小便自利者．不能發黄．至七八日大便鞕者．爲陽明病也．
傷寒轉繋陽明者．其人濈然微汗出也．
陽明中風．口苦咽乾．腹滿微喘．發熱惡寒．脉浮而緊．若下之則腹滿小便難也．
陽明病．若能食．名中風．不能食．名中寒．
陽明病．若中寒者．不能食．小便不利．手足濈然汗出．此欲作固瘕．必大便初鞕後溏．所以然者．
以胃中冷．水穀不別故也．

陽明病．初欲食．小便反不利．大便自調．其人骨節疼．翕翕如有熱状．奄然發狂．濈然汗出而解者．此水不勝穀氣．與汗共并．脉緊則兪．
陽明病．欲解時．從申至戌上．
陽明病．不能食．攻其熱必噦．所以然者．胃中虚冷故也．以其人本虚．攻其熱必噦．
陽明病．脉遲．食難用飽．飽則微煩頭眩．必小便難．此欲作穀癉．雖下之腹滿如故．所以然者．
脉遲故也．
陽明病．法多汗．反無汗．其身如蟲行皮中状者．此以久虚故也．
陽明病．反無汗．而小便利．二三日嘔而欬．手足厥者．必苦頭痛．若不欬不嘔．手足不厥者．頭不痛．
陽明病．但頭眩不惡寒．故能食而欬．其人咽必痛．若不欬者．咽不痛．
陽明病．無汗．小便不利．心中懊憹者．身必發黄．
陽明病．被火．額上微汗出．而小便不利者．必發黄．
陽明病．脉浮而緊者．必潮熱發作有時．但浮者．必盗汗出．
陽明病．口燥但欲漱水．不欲嚥者．此必衄．
陽明病．本自汗出．醫更重發汗．病已差．尚微煩不了了者．此必大便鞕故也．以亡津液胃中乾燥．
故令大便鞕．當問其小便日幾行．若本小便日三四行．今日再行．故知大便不久出．今爲小便數少．
以津液當還入胃中．故知不久必大便也．
傷寒嘔多．雖有陽明證．不可攻之．
陽明病．心下鞕滿者．不可攻之．攻之利遂不止者死．利止者愈．
陽明病．面合色赤．不可攻之．必發熱．色黄者．小便不利也．
陽明病．不吐不下．心煩者．可與調胃承氣湯．方一．
●調胃承氣湯方※．
甘草二兩．炙．芒消半升．大黄四兩．清酒洗．
右三味．切．以水三升．煮二物至一升．去滓．内芒消．更上微火一二沸．温頓服之．以調胃氣．

陽明病．脉遲．雖汗出不惡寒者．其身必重．短氣腹滿而喘．有潮熱者．此外欲解．可攻裏也．手足濈然汗出者．此大便已鞕也．大承氣湯主之．若汗多．微發熱惡寒者．外未解也．其熱不潮．未可與承氣湯．若腹大滿不通者．可與小承氣湯．微和胃氣．勿令至大泄下．大承氣湯．方二．
●大承氣湯方※．
大黄四兩．酒洗．厚朴半斤．炙．去皮．枳實五枚．炙．芒消三合．
右四味．以水一斗．先煮二物．取五升．去滓．内大黄．更煮取二升．去滓．内芒消．更上微火一兩沸．分温再服．得下餘勿服．
●小承氣湯方．
大黄四兩．酒洗．厚朴二兩．炙．去皮．枳實三枚．大者．炙．
右三味．以水四升．煮取一升二合．去滓．分温二服．初服湯當更衣．不爾者盡飮之．若更衣者．
勿服之．
陽明病．潮熱．大便微鞕者．可與大承氣湯．不鞕者．
不可與之．若不大便六七日．恐有燥屎．欲知之法．少與小承氣湯．湯入腹中．轉失氣者．此有燥屎也．乃可攻之．若不轉失氣者．此但初頭鞕．後必溏．不可攻之．攻之必脹滿不能食也．欲飮水者．與水則噦．其後發熱者．必大便復鞕而少也．以小承氣湯和之．不轉失氣者．愼不可攻也．小承氣湯．三．
夫實則讝語．虚則鄭聲．鄭聲者．重語也．直視讝語．喘滿者死．下利者亦死．
發汗多．若重發汗者．亡其陽．讝語．脉短者死．脉自和者不死．
傷寒若吐若下後不解．不大便五六日．上至十餘日．日晡所發潮熱．不惡寒．獨語如見鬼状．若劇者．發則不識人．循衣摸牀．惕而不安．微喘直視．脉弦者生．濇者死．微者．但發熱讝語者．大承氣湯主之．若一服利．則止後服．四．
陽明病．其人多汗．以津液外出．胃中燥．大便必鞕．鞕則讝語．小承氣湯主之．若一服讝語止者．
更莫復服．五．
陽明病．讝語發潮熱．脉滑而疾者．小承氣湯主之．因與承氣湯一升．腹中轉氣者．更服一升．若不轉氣者．勿更與之．明日又不大便．脉反微濇者．裏虚也．爲難治．不可更與承氣湯也．六．
陽明病．讝語有潮熱．反不能食者．胃中必有燥屎五六枚也．若能食者．但鞕耳．宜大承氣湯下之．
七．
陽明病．下血讝語者．此爲熱入血室．但頭汗出者．刺期門．隨其實而寫之．濈然汗出則愈．
汗出讝語者．以有燥屎在胃中．此爲風也．須下者．過經乃可下之．下之若早．語言必亂．以表虚
裏實故也．下之愈．宜大承氣湯．八．
傷寒四五日．脉沈而喘滿．沈爲在裏．而反發其汗．津液越出．大便爲難．表虚裏實．久則讝語．

三陽合病．腹滿．身重．難以轉側．口不仁面垢．讝語遺尿．發汗則讝語．下之則額上生汗．手足逆冷．若自汗出者．白虎湯主之．方九．
●白虎湯方※．
知母六兩．石膏一斤．碎．甘草二兩．炙．
粳米六合．
右四味．以水一斗．煮米熟．湯成去滓．温服一升．
日三服．
二陽併病．太陽證罷．但發潮熱．手足漐漐汗出．大便難而讝語者．下之則愈．宜大承氣湯．十．
陽明病．脉浮而緊．咽燥口苦．腹滿而喘．發熱汗出．不惡寒反惡熱．身重．若發汗則躁．心憒憒
反讝語．若加温鍼．必怵惕煩躁不得眠．若下之．則胃中空虚．客氣動膈．心中懊憹．舌上胎者．
梔子敱湯主之．方十一．
●梔子敱湯方※．
肥梔子十四枚．擘．香敱四合．綿裹．
右二味．以水四升．煮梔子取二升半．去滓．内敱．
更煮取一升半．去滓．分二服．温進一服．得快吐者．止後服．
若渇欲飮水．口乾舌燥者．白虎加人參湯主之．方十二．
●白虎加人參湯方※．
知母六兩．石膏一斤．碎．甘草二兩．炙．
粳米六合．人參三兩．
右五味．以水一斗．煮米熟．湯成去滓．温服一升．
日三服．
若脉浮發熱．渇欲飮水．小便不利者．猪苓湯主之．方十三．
●猪苓湯方※．
猪苓去皮．茯苓．澤瀉．阿膠．
滑石碎．各一兩．
右五味．以水四升．先煮四味．取二升．去滓．内阿膠烊消．温服七合．日三服．
陽明病．汗出多而渇者．不可與猪苓湯．以汗多胃中燥．猪苓湯復利其小便故也．
脉浮而遲．表熱裏寒．下利清穀者．四逆湯主之．方十四．
●四逆湯方※．
甘草二兩．炙．乾薑一兩半．附子一枚．生用．去皮．破八片．
右三味．以水三升．煮取一升二合．去滓．分温二服．強人可大附子一枚．乾薑三兩．
若胃中虚冷．不能食者．飮水則噦．
脉浮發熱．口乾鼻燥．能食者．則衄．

陽明病．下之．其外有熱．手足温．不結胸．心中懊憹．飢不能食．但頭汗出者．梔子敱湯主之．
十五．
陽明病．發潮熱．大便溏．小便自可．胸脇滿不去者．與小柴胡湯．方十六．
●小柴胡湯方※．
柴胡半斤．黄芩三兩．人參三兩．
半夏半升．洗．甘草三兩．炙．生薑三兩．切．
大棗十二枚．擘．
右七味．以水一斗二升．煮取六升．去滓．再煎取三升．温服一升．日三服．
陽明病．脇下鞕滿．不大便．而嘔．舌上白胎者．可與小柴胡湯．上焦得通．津液得下．胃氣因和．
身濈然汗出而解．十七．
陽明中風．脉弦浮大．而短氣．腹都滿．脇下及心痛．久按之氣不通．鼻乾不得汗．嗜臥．一身及目悉黄．小便難．有潮熱．時時噦．耳前後腫．刺之小差．外不解．病過十日．脉續浮者．與小柴胡湯．十八．
脉但浮．無餘證者．與麻黄湯．若不尿．腹滿加噦者．不治．麻黄湯．方十九．
●麻黄湯方※．
麻黄三兩．去節．桂枝二兩．去皮．甘草一兩．炙．
杏仁七十箇．去皮尖．
右四味．以水九升．煮麻黄減二升．去白沫．内諸藥．煮取二升半．去滓．温服八合．覆取微似汗．
陽明病．自汗出．若發汗．小便自利者．此爲津液内竭．雖鞕不可攻之．當須自欲大便．宜蜜煎導而通之．若土瓜根．及大猪膽汁．皆可爲導．二十．
●蜜煎方．
食蜜七合．
右一味．於銅器内．微火煎．當須凝如飴状．攪之勿令焦著．欲可丸．併手捻作挺．令頭鋭．大如
指．
長二寸許．當熱時急作．冷則鞕．以内穀道中．以手急抱．欲大便時乃去之．疑非仲景意．已試甚
良．
又大猪膽一枚．瀉汁．和少許法醋．以灌穀道内．
如一食頃．當大便出宿食惡物．甚效．
陽明病．脉遲．汗出多．微惡寒者．表未解也．可發汗．宜桂枝湯．二十一．
●桂枝湯方※．
桂枝三兩．去皮．芍藥三兩．生薑三兩．
甘草二兩．炙．大棗十二枚．擘．
右五味．以水七升．煮取三升．去滓．温服一升．須臾啜熱稀粥一升．以助藥力取汗．
陽明病．脉浮．無汗而喘者．發汗則愈．宜麻黄湯．二十二．

陽明病．發熱汗出者．此爲熱越．不能發黄也．但頭汗出．身無汗．劑頸而還．小便不利．渇引水
漿者．此爲瘀熱在裏．身必發黄．茵蔯蒿湯主之．方二十三．
●茵蔯蒿湯方※．
茵蔯蒿六兩．梔子十四枚．擘．大黄二兩．去皮．
右三味．以水一斗二升．先煮茵蔯．減六升．内二味．煮取三升．去滓．分三服．小便當利．尿如皂莢汁状．色正赤．一宿腹減．黄從小便去也．
陽明證．其人喜忘者．必有畜血．所以然者．本有久瘀血．故令喜忘．屎雖鞕．大便反易．其色必黒者．宜抵當湯下之．方二十四．
●抵當湯方※．
水蛭熬．蝱蟲去翅足．熬．各三十箇．大黄三兩．酒洗．
桃仁二十箇．去皮尖及兩人者．
右四味．以水五升．煮取三升．去滓．温服一升．不下更服．
陽明病．下之．心中懊憹而煩．胃中有燥屎者．可攻．腹微滿．初頭鞕．後必溏．不可攻之．若有燥屎者．宜大承氣湯．二十五．
病人不大便五六日．繞臍痛．煩躁．發作有時者．此有燥屎．故使不大便也．
病人煩熱．汗出則解．又如瘧状．日晡所發熱者．屬陽明也．脉實者．宜下之．脉浮虚者．宜發汗．
下之與大承氣湯．發汗宜桂枝湯．二十六．
大下後．六七日不大便．煩不解．腹滿痛者．此有燥屎也．所以然者．本有宿食故也．宜大承氣湯．
二十七．
病人小便不利．大便乍難乍易．時有微熱．喘冒不能臥者．有燥屎也．宜大承氣湯．二十八．
食穀欲嘔．屬陽明也．呉茱萸湯主之．得湯反劇者．屬上焦也．呉茱萸湯．方二十九．
●呉茱萸湯方※．
呉茱萸一升．洗．人參三兩．生薑六兩．切．
大棗十二枚．擘．
右四味．以水七升．煮取二升．去滓．温服七合．日三服．
太陽病．寸緩關浮尺弱．其人發熱汗出．復惡寒．不嘔．但心下痞者．此以醫下之也．如其不下者．
病人不惡寒而渇者．此轉屬陽明也．小便數者．大便必鞕．不更衣十日．無所苦也．渇欲飮水．少少與之．但以法救之．渇者．宜五苓散．方三十．
●五苓散方※．
猪苓去皮．白朮．茯苓各十八銖．
澤瀉一兩六銖．桂枝半兩．去皮．
右五味．爲散．白飮和．服方寸匕．日三服．

脉陽微而汗出少者．爲自和也．汗出多者．爲太過．陽脉實．因發其汗．出多者．亦爲太過．太過者．爲陽絶於裏．亡津液．大便因鞕也．
脉浮而芤．浮爲陽．芤爲陰．浮芤相搏．胃氣生熱．其陽則絶．
趺陽脉浮而濇．浮則胃氣強．濇則小便數．浮滿相搏．大便則鞕．其脾爲約．麻子仁丸主之．方三十一．
●麻子仁丸方※．
麻子仁二升．芍藥半斤．枳實半斤．炙．
大黄一斤．去皮．厚朴一尺．炙．去皮．
杏仁一升．去皮尖．熬．別作脂．
右六味．蜜和丸如梧桐子大．飮服十丸．日三服．
漸加．以知爲度．
太陽病三日．發汗不解．蒸蒸發熱者．屬胃也．調胃承氣湯主之．三十二．
傷寒吐後．腹脹滿者．與調胃承氣湯．三十三．
太陽病．若吐若下若發汗後．微煩．小便數．大便因鞕者．與小承氣湯．和之愈．三十四．
得病二三日．脉弱．無太陽柴胡證．煩躁．心下鞕．至四五日．雖能食．以小承氣湯．少少與微和之．令小安．至六日．與承氣湯一升．若不大便六七日．小便少者．雖不受食．但初頭鞕．後必溏．
未定成鞕．攻之必溏．須小便利．屎定鞕．乃可攻之．宜大承氣湯．三十五．
傷寒六七日．目中不了了．睛不和．無表裏證．大便難．身微熱者．此爲實也．急下之．宜大承氣
湯．三十六．
陽明病．發熱汗多者．急下之．宜大承氣湯．三十七．
發汗不解．腹滿痛者．急下之．宜大承氣湯．三十八．
腹滿不減．減不足言．當下之．宜大承氣湯．三十九．
陽明少陽合病．必下利．其脉不負者．爲順也．負者．失也．互相剋賊．名爲負也．脉滑而數者．
有宿食也．當下之．宜大承氣湯．四十．
病人無表裏證．發熱七八日．雖脉浮數者．可下之．假令已下．脉數不解．合熱則消穀喜飢．至六七日．不大便者．有瘀血．宜抵當湯．四十一．
若脉數不解．而下不止．必恊熱便膿血也．
傷寒發汗已．身目爲黄．所以然者．以寒濕在裏不解故也．以爲不可下也．於寒濕中求之．

傷寒七八日．身黄如橘子色．小便不利．腹微滿者．茵蔯蒿湯主之．四十二．
傷寒身黄發熱．梔子蘗皮湯主之．方四十三．
●梔子蘗皮湯方※．
肥梔子十五箇．擘．甘草一兩．炙．黄蘗二兩．
右三味．以水四升．煮取一升半．去滓．分温再服．
傷寒瘀熱在裏．身必黄．麻黄連軺赤小豆湯主之．方四十四．
●麻黄連軺赤小豆湯方※．
麻黄二兩．去節．連軺二兩．連翹根是．杏仁四十箇．去皮尖．
赤小豆一升．大棗十二枚．擘．生梓白皮切．一升．
生薑二兩．切．甘草二兩．炙．
右八味．以潦水一斗．先煮麻黄再沸．去上沫．内諸藥．煮取三升．去滓．分温三服．半日服盡．

◆辨少陽病脉證并治第九．
少陽之爲病．口苦咽乾目眩也．
少陽中風．兩耳無所聞．目赤．胸中滿而煩者．不可吐下．吐下則悸而驚．
傷寒．脉弦細．頭痛發熱者．屬少陽．少陽不可發汗．發汗則讝語．此屬胃．胃和則愈．胃不和．
煩而悸．
本太陽病不解．轉入少陽者．脇下鞕滿．乾嘔不能食．往來寒熱．尚未吐下．脉沈緊者．與小柴胡湯．方一．
●小柴胡湯方※．
柴胡八兩．人參三兩．黄芩三兩．
甘草三兩．炙．半夏半升．洗．生薑三兩．切．
大棗十二枚．擘．
右七味．以水一斗二升．煮取六升．去滓．再煎取三升．温服一升．日三服．
若已吐下發汗温鍼．讝語．柴胡湯證罷．此爲壞病．知犯何逆．以法治之．
三陽合病．脉浮大．上關上．但欲眠睡．目合則汗．
傷寒六七日．無大熱．其人躁煩者．此爲陽去入陰故也．
傷寒三日．三陽爲盡．三陰當受邪．其人反能食而不嘔．此爲三陰不受邪也．

傷寒三日．少陽脉小者．欲已也．
少陽病欲解時．從寅至辰上．

◆辨太陰病脉證并治第十．
太陰之爲病．腹滿而吐．食不下．自利益甚．時腹自痛．若下之．必胸下結鞕．
太陰中風．四肢煩疼．陽微陰濇而長者．爲欲愈．
太陰病．欲解時．從亥至丑上．
太陰病．脉浮者．可發汗．宜桂枝湯．方一．
●桂枝湯方※．
桂枝三兩．去皮．芍藥三兩．甘草二兩．炙．
生薑三兩．切．大棗十二枚．擘．
右五味．以水七升．煮取三升．去滓．温服一升．須臾啜熱稀粥一升．以助藥力．温覆取汗．
自利不渇者．屬太陰．以其藏有寒故也．當温之．宜服四逆輩．二．
傷寒脉浮而緩．手足自温者．繋在太陰．太陰當發身黄．若小便自利者．不能發黄．至七八日．雖
暴煩下利日十餘行．必自止．以脾家實．腐穢當去故也．
本太陽病．醫反下之．因爾腹滿時痛者．屬太陰也．桂枝加芍藥湯主之．大實痛者．桂枝加大黄湯主之．三．
●桂枝加芍藥湯方．
桂枝三兩．去皮．芍藥六兩．甘草二兩．炙．
大棗十二枚．擘．生薑三兩．切．
右五味．以水七升．煮取三升．去滓．温分三服．本云．桂枝湯．今加芍藥．
●桂枝加大黄湯方．
桂枝三兩．去皮．大黄二兩．芍藥六兩．
生薑三兩．切．甘草二兩．炙．大棗十二枚．擘．
右六味．以水七升．煮取三升．去滓．温服一升．日三服．
太陰爲病．脉弱．其人續自便利．設當行大黄芍藥者．宜減之．以其人胃氣弱易動故也．

◆辨少陰病脉證并治第十一．
少陰之爲病．脉微細．但欲寐也．
少陰病．欲吐不吐．心煩但欲寐．五六日自利而渇者．屬少陰也．虚故引水自救．若小便色白者．
少陰病形悉具．小便白者．以下焦虚有寒．不能制水．故令色白也．
病人脉陰陽倶緊．反汗出者．亡陽也．此屬少陰．法當咽痛而復吐利．
少陰病．欬而下利讝語者．被火氣劫故也．小便必難．以強責少陰汗也．
少陰病．脉細沈數．病爲在裏．不可發汗．
少陰病．脉微．不可發汗．亡陽故也．陽已虚．尺脉弱濇者．復不可下之．
少陰病．脉緊．至七八日自下利．脉暴微．手足反温．脉緊反去者．爲欲解也．雖煩下利．必自愈．
少陰病．下利．若利自止．惡寒而踡臥．手足温者．可治．
少陰病．惡寒而踡．時自煩．欲去衣被者．可治．
少陰中風．脉陽微陰浮者．爲欲愈．
少陰病．欲解時．從子至寅上．
少陰病．吐利．手足不逆冷．反發熱者．不死．脉不至者．灸少陰七壯．
少陰病．八九日．一身手足盡熱者．以熱在膀胱．必便血也．
少陰病．但厥無汗．而強發之．必動其血．未知從何道出．或從口鼻．或從目出者．是名下厥上竭．
爲難治．
少陰病．惡寒身踡而利．手足逆冷者．不治．
少陰病．吐利躁煩．四逆者死．
少陰病．下利止．而頭眩．時時自冒者死．
少陰病．四逆惡寒．而身踡．脉不至．不煩而躁者死．
少陰病．六七日．息高者死．

少陰病．脉微細沈．但欲臥．汗出不煩．自欲吐．至五六日自利．復煩躁．不得臥寐者死．
少陰病．始得之．反發熱．脉沈者．麻黄細辛附子湯主之．方一．
●麻黄細辛附子湯方※．
麻黄二兩．去節．細辛二兩．附子一枚．炮．去皮．破八片．
右三味．以水一斗．先煮麻黄．減二升．去上沫．内諸藥．煮取三升．去滓．温服一升．日三服．
少陰病．得之二三日．麻黄附子甘草湯．微發汗．以二三日無證．故微發汗也．方二．
●麻黄附子甘草湯方※．
麻黄二兩．去節．甘草二兩．炙．附子一枚．炮．去皮．破八片．
右三味．以水七升．先煮麻黄一兩沸．去上沫．内諸藥．煮取三升．去滓．温服一升．日三服．
少陰病．得之二三日以上．心中煩不得臥．黄連阿膠湯主之．方三．
●黄連阿膠湯方※．
黄連四兩．黄芩二兩．芍藥二兩．
雞子黄二枚．阿膠三兩．一云三挺．
右五味．以水六升．先煮三物．取二升．去滓．内膠烊盡．小冷内雞子黄．攪令相得．温服七合．
日三服．
少陰病．得之一二日．口中和．其背惡寒者．當灸之．
附子湯主之．方四．
●附子湯方※．
附子二枚．炮．去皮．破八片．茯苓三兩．人參二兩．
白朮四兩．芍藥三兩．
右五味．以水八升．煮取三升．去滓．温服一升．日三服．
少陰病．身體痛．手足寒．骨節痛．脉沈者．附子湯主之．五．
少陰病．下利便膿血者．桃花湯主之．方六．
●桃花湯方※．
赤石脂一斤．一半全用．一半篩末．乾薑一兩．粳米一升．
右三味．以水七升．煮米令熟．去滓．温服七合．内赤石脂末方寸匕．日三服．若一服愈．餘勿服．
少陰病．二三日至四五日．腹痛．小便不利．下利不止．便膿血者．桃花湯主之．七．
少陰病．下利便膿血者．可刺．
少陰病．吐利．手足逆冷．煩躁欲死者．呉茱萸湯主之．方八．
●呉茱萸湯方※．
呉茱萸一升．人參二兩．生薑六兩．切．
大棗十二枚．擘．

右四味．以水七升．煮取二升．去滓．温服七合．日三服．
少陰病．下利咽痛．胸滿心煩．猪膚湯主之．方九．
●猪膚湯方※．
猪膚一斤．
右一味．以水一斗．煮取五升．去滓．加白蜜一升．
白粉五合．熬香．和令相得．温分六服．
少陰病．二三日咽痛者．可與甘草湯．不差．與桔梗湯．十．
●甘草湯方．
甘草二兩．
右一味．以水三升．煮取一升半．去滓．温服七合．
日二服．
●桔梗湯方．
桔梗一兩．甘草二兩．
右二味．以水三升．煮取一升．去滓．温分再服．
少陰病．咽中傷生瘡．不能語言．聲不出者．苦酒湯主之．方十一．
●苦酒湯方※．
半夏洗．破如棗核．十四枚．雞子一枚．去黄．内上苦酒．著雞子殻中．
右二味．内半夏．著苦酒中．以雞子殻．置刀環中．
安火上．令三沸．去滓．少少含嚥之．不差．更作三劑．
少陰病．咽中痛．半夏散及湯主之．方十二．
●半夏散及湯方※．
半夏洗．桂枝去皮．甘草炙．
右三味．等分．各別擣篩已．合治之．白飮和．服方寸匕．日三服．若不能散服者．以水一升．煎
七沸．
内散兩方寸匕．更煮三沸．下火令小冷．少少嚥之．半夏有毒．不當散服．
少陰病．下利．白通湯主之．方十三．
●白通湯方※．
葱白四莖．乾薑一兩．附子一枚．生．去皮．破八片．
右三味．以水三升．煮取一升．去滓．分温再服．
少陰病．下利脉微者．與白通湯．利不止．厥逆無脉．乾嘔煩者．白通加猪膽汁湯主之．服湯脉暴
出者死．微續者生．白通加猪膽湯．方十四．
●白通加猪膽湯方※．
葱白四莖．乾薑一兩．附子一枚．生．去皮．破八片．
人尿五合．猪膽汁一合．
右五味．以水三升．煮取一升．去滓．内膽汁人尿．
和令相得．分温再服．若無膽亦可用．

少陰病．二三日不已．至四五日．腹痛．小便不利．四肢沈重疼痛．自下利者．此爲有水氣．其人
或欬．或小便利．或下利．或嘔者．眞武湯主之．方十五．
●眞武湯方※．
茯苓三兩．芍藥三兩．白朮二兩．
生薑三兩．切．附子一枚．炮．去皮．破八片．
右五味．以水八升．煮取三升．去滓．温服七合．日三服．若欬者．加五味子半升．細辛一兩．乾薑一兩．若小便利者．去茯苓．若下利者．去芍藥．加乾薑二兩．若嘔者．去附子．加生薑．足前爲半斤．
少陰病．下利清穀．裏寒外熱．手足厥逆．脉微欲絶．身反不惡寒．其人面色赤．或腹痛．或乾嘔．
或咽痛．或利止脉不出者．通脉四逆湯主之．方十六．
●通脉四逆湯方※．
甘草二兩．炙．附子大者一枚．生用．去皮．破八片．
乾薑三兩．強人可四兩．
右三味．以水三升．煮取一升二合．去滓．分温再服．其脉即出者愈．面色赤者．加葱九莖．腹中痛者．去葱．加芍藥二兩．嘔者．加生薑二兩．咽痛者．
去芍藥．加桔梗一兩．利止脉不出者．去桔梗．加人參二兩．病皆與方相應者．乃服之．
少陰病．四逆．其人或欬．或悸．或小便不利．或腹中痛．或泄利下重者．四逆散主之．方十七．
●四逆散方※．
甘草炙．枳實破．水潰．炙乾．柴胡．芍藥．
右四味．各十分．擣篩．白飮和．服方寸匕．日三服．
欬者．加五味子乾薑各五分．并主下利．悸者．加桂枝五分．小便不利者．加茯苓五分．腹中痛者．
加附子一枚．炮令坼．泄利下重者．先以水五升．
煮薤白三升．煮取三升．去滓．以散三方寸匕．内湯中．煮取一升半．分温再服．
少陰病．下利六七日．欬而嘔渇．心煩不得眠者．猪苓湯主之．方十八．
●猪苓湯方※．
猪苓去皮．茯苓．阿膠．澤瀉．
滑石各一兩．
右五味．以水四升．先煮四物．取二升．去滓．内阿膠烊盡．温服七合．日三服．
少陰病．得之二三日．口燥咽乾者．急下之．宜大承氣湯．方十九．
●大承氣湯方※．
枳實五枚．炙．厚朴半斤．去皮．炙．大黄四兩．酒洗．
芒消三合．
右四味．以水一斗．先煮二味．取五升．去滓．内大黄．更煮取二升．去滓．内芒消．更上火．令一兩沸．
分温再服．一服得利．止後服．
少陰病．自利清水．色純青．心下必痛．口乾燥者．可下之．宜大承氣湯．二十．

少陰病．六七日．腹脹不大便者．急下之．宜大承氣湯．二十一．
少陰病．脉沈者．急温之．宜四逆湯．方二十二．
●四逆湯方※．
甘草二兩．炙．乾薑一兩半．附子一枚．生用．去皮．破八片．
右三味．以水三升．煮取一升二合．去滓．分温再服．強人可大附子一枚．乾薑三兩．
少陰病．飮食入口則吐．心中温温欲吐．復不能吐．始得之．手足寒．脉弦遲者．此胸中實．不可下也．當吐之．若膈上有寒飮．乾嘔者．不可吐也．當温之．宜四逆湯．二十三．
少陰病．下利．脉微濇．嘔而汗出．必數更衣．反少者．當温其上灸之．

◆辨厥陰病脉證治第十二．
厥陰之爲病．消渇．氣上撞心．心中疼熱．飢而不欲食．食則吐蚘．下之利不止．
厥陰中風．脉微浮爲欲愈．不浮爲未愈．
厥陰病．欲解時．從丑至卯上．
厥陰病．渇欲飮水者．少少與之愈．
諸四逆厥者．不可下之．虚家亦然．
傷寒先厥．後發熱而利者．必自止．見厥復利．
傷寒始發熱六日．厥反九日而利．凡厥利者．當不能食．今反能食者．恐爲除中．食以索餅．不發
熱者．知胃氣尚在．必愈．恐暴熱來出而復去也．後日脉之．其熱續在者．期之旦日夜半愈．所以然者．本發熱六日．厥反九日．復發熱三日．并前六日．亦爲九日．與厥相應．故期之旦日夜半愈．
後三日脉之．而脉數．其熱不罷者．此爲熱氣有餘．必發癰膿也．
傷寒脉遲六七日．而反與黄芩湯徹其熱．脉遲爲寒．今與黄芩湯．復除其熱．腹中應冷．當不能食．
今反能食．此名除中．必死．
傷寒先厥後發熱．下利必自止．而反汗出．咽中痛者．其喉爲痺．發熱無汗．而利必自止．若不止．
必便膿血．便膿血者．其喉不痺．

傷寒一二日至四五日．厥者必發熱．前熱者後必厥．厥深者熱亦深．厥微者熱亦微．厥應下之．而
反發汗者．必口傷爛赤．
傷寒病厥五日．熱亦五日．設六日當復厥．不厥者自愈．厥終不過五日．以熱五日．故知自愈．
凡厥者．陰陽氣不相順接．便爲厥．厥者．手足逆冷者．是也．
傷寒脉微而厥．至七八日膚冷．其人躁無暫安時者．此爲藏厥．非蚘厥也．蚘厥者．其人當吐蚘．
令病者靜．而復時煩者．此爲藏寒．蚘上入其膈．故煩．須臾復止．得食而嘔．又煩者．蚘聞食臭出．其人常自吐蚘．蚘厥者．烏梅丸主之．又主久利．方一．
●烏梅丸方※．
烏梅三百枚．細辛六兩．乾薑十兩．
黄連十六兩．當歸四兩．附子六兩．炮．去皮．
蜀椒四兩．出汗．桂枝去皮．六兩．人參六兩．
黄蘗六兩．
右十味．異擣篩．合治之．以苦酒漬烏梅一宿．去核．蒸之五斗米下．飯熟擣成泥．和藥令相得．
内臼中．與蜜杵二千下．丸如梧桐子大．先食飮服十丸．日三服．稍加至二十丸．禁生冷滑物臭食等．
傷寒熱少微厥．指頭寒．嘿嘿不欲食．煩躁．數日小便利．色白者．此熱除也．欲得食．其病爲愈．
若厥而嘔．胸脇煩滿者．其後必便血．
病者手足厥冷．言我不結胸．小腹滿．按之痛者．此冷結在膀胱關元也．
傷寒發熱四日．厥反三日．復熱四日．厥少熱多者．其病當愈．四日至七日．熱不除者．必便膿血．
傷寒厥四日．熱反三日．復厥五日．其病爲進．寒多熱少．陽氣退．故爲進也．
傷寒六七日．脉微．手足厥冷．煩躁．灸厥陰．厥不還者死．
傷寒發熱．下利厥逆．躁不得臥者死．
傷寒發熱．下利至甚．厥不止者死．
傷寒六七日不利．便發熱而利．其人汗出不止者死．有陰無陽故也．
傷寒五六日．不結胸腹濡．脉虚復厥者．不可下．此亡血．下之死．
發熱而厥．七日下利者．爲難治．
傷寒脉促．手足厥逆．可灸之．

傷寒脉滑而厥者．裏有熱．白虎湯主之．方二．
●白虎湯方※．
知母六兩．石膏一斤．碎．綿裹．甘草二兩．炙．
粳米六合．
右四味．以水一斗．煮米熟．湯成去滓．温服一升．
日三服．
手足厥寒．脉細欲絶者．當歸四逆湯主之．方三．
●當歸四逆湯方※．
當歸三兩．桂枝三兩．去皮．芍藥三兩．
細辛三兩．甘草二兩．炙．通草二兩．
大棗二十五枚．擘．一法．十二枚．
右七味．以水八升．煮取三升．去滓．温服一升．日三服．
若其人内有久寒者．宜當歸四逆加呉茱萸生薑湯．方四．
●當歸四逆加呉茱萸生薑湯方※．
當歸三兩．芍藥三兩．甘草二兩．炙．
通草二兩．桂枝三兩．去皮．細辛三兩．
生薑半斤．切．呉茱萸二升．大棗二十五枚．擘．
右九味．以水六升．清酒六升和．煮取五升．去滓．
温分五服．
大汗出．熱不去．内拘急．四肢疼．又下利厥逆而惡寒者．四逆湯主之．方五．
●四逆湯方※．
甘草二兩．炙．乾薑一兩半．附子一枚．生用．去皮．破八片．
右三味．以水三升．煮取一升二合．去滓．分温再服．若強人可用大附子一枚．乾薑三兩．
大汗若大下利．而厥冷者．四逆湯主之．六．

病人手足厥冷．脉乍緊者．邪結在胸中．心下滿而煩．飢不能食者．病在胸中．當須吐之．宜瓜蔕散．方七．
●瓜蔕散方※．
瓜帶．赤小豆．
右二味．各等分．異擣篩．合内臼中．更治之．別以香敱一合．用熱湯七合．煮作稀糜．去滓．取汁和散一錢匕．温頓服之．不吐者．少少加．得快吐乃止．諸亡血虚家．不可與瓜蔕散．
傷寒厥而心下悸．宜先治水．當服茯苓甘草湯．却治其厥．不爾水漬入胃．必作利也．茯苓甘草湯．
方八．
●茯苓甘草湯方※．
茯苓二兩．甘草一兩．炙．生薑三兩．切．
桂枝二兩．去皮．

右四味．以水四升．煮取二升．去滓．分温三服．
傷寒六七日．大下後．寸脉沈而遲．手足厥逆．下部脉不至．喉咽不利．唾膿血．泄利不止者．爲
難治．麻黄升麻湯主之．方九．
●麻黄升麻湯方※．
麻黄二兩半．去節．升麻一兩一分．當歸一兩一分．
知母十八銖．黄芩十八銖．萎蕤十八銖．一作菖蒲．
芍藥六銖．天門冬六銖．去心．桂枝六銖．去皮．
茯苓六銖．甘草六銖．炙．石膏六銖．碎．綿裹．
白朮六銖．乾薑六銖．
右十四味．以水一斗．先煮麻黄一兩沸．去上沫．
内諸藥．煮取三升．去滓．分温三服．相去如炊三斗米頃令盡．汗出愈．
傷寒四五日．腹中痛．若轉氣下趣少腹者．此欲自利也．
傷寒本自寒下．醫復吐下之．寒格更逆吐下．若食入口即吐．乾薑黄芩黄連人參湯主之．方十．
●乾薑黄芩黄連人參湯方※．
乾薑．黄芩．黄連．人參各三兩．
右四味．以水六升．煮取二升．去滓．分温再服．
下利有微熱而渇．脉弱者．今自愈．
下利脉數．有微熱汗出．今自愈．設復緊爲未解．
下利手足厥冷．無脉者．灸之不温．若脉不還．反微喘者死．少陰負趺陽者．爲順也．
下利寸脉反浮數．尺中自濇者．必清膿血．
下利清穀．不可攻表．汗出必脹滿．
下利脉沈弦者．下重也．脉大者爲未止．脉微弱數者．爲欲自止．雖發熱不死．
下利脉沈而遲．其人面少赤．身有微熱．下利清穀者．必鬱冒汗出而解．病人必微厥．所以然者．
其面戴陽．下虚故也．
下利脉數而渇者．今自愈．設不差．必清膿血．以有熱故也．
下利後脉絶．手足厥冷．晬時脉還．手足温者生．脉不還者死．
傷寒下利．日十餘行．脉反實者死．
下利清穀．裏寒外熱．汗出而厥者．通脉四逆湯主之．方十一．

●通脉四逆湯方※．
甘草二兩．炙．附子大者一枚．生．去皮．破八片．
乾薑三兩．強人可四兩．
右三味．以水三升．煮取一升二合．去滓．分温再服．其脉即出者愈．
熱利下重者．白頭翁湯主之．方十二．
●白頭翁湯方※．
白頭翁二兩．黄蘗三兩．黄連三兩．
秦皮三兩．
右四味．以水七升．煮取二升．去滓．温服一升．不愈更服一升．
下利腹脹滿．身體疼痛者．先温其裏．乃攻其表．温裏宜四逆湯．攻表宜桂枝湯．十三．
●桂枝湯方．
桂枝三兩．去皮．芍藥三兩．甘草二兩．炙．
生薑三兩．切．大棗十二枚．擘．
右五味．以水七升．煮取三升．去滓．温服一升．須臾啜熱稀粥一升．以助藥力．
下利欲飮水者．以有熱故也．白頭翁湯主之．十四．
下利讝語者．有燥屎也．宜小承氣湯．方十五．
●小承氣湯方※．
大黄四兩．酒洗．枳實三枚．炙．厚朴二兩．去皮．炙．
右三味．以水四升．取煮一升二合．去滓．分二服．
初一服讝語止．若更衣者．停後服．不爾盡服之．
下利後更煩．按之心下濡者．爲虚煩也．宜梔子敱湯．方十六．
●梔子敱湯方※．
肥梔子十四箇．擘．香敱四合．綿裹．
右二味．以水四升．先煮梔子．取二升半．内敱．更煮取一升半．去滓．分再服．一服得吐．止後服．
嘔家有癰膿者．不可治嘔．膿盡自愈．
嘔而脉弱．小便復利．身有微熱．見厥者難治．四逆湯主之．十七．
乾嘔吐涎沫．頭痛者．呉茱萸湯主之．方十八．
●呉茱萸湯方※．
呉茱萸一升．湯洗七遍．人參三兩．大棗十二枚．擘．
生薑六兩．切．
右四味．以水七升．煮取二升．去滓．温服七合．日三服．
嘔而發熱者．小柴胡湯主之．方十九．

●小柴胡湯方※．
柴胡八兩．黄芩三兩．人參三兩．
甘草三兩．炙．生薑三兩．切．半夏半升．洗．
大棗十二枚．擘．
右七味．以水一斗二升．煮取六升．去滓．更煎取三升．温服一升．日三服．
傷寒大吐大下之．極虚．復極汗者．其人外氣怫鬱．復與之水．以發其汗．因得噦．所以然者．胃中寒冷故也．
傷寒噦而腹滿．視其前後．知何部不利．利之即愈．

◆辨霍亂病脉證并治第十三．
問曰．病有霍亂者何．
荅曰．嘔吐而利．此名霍亂．
問曰．病發熱頭痛．身疼惡寒．吐利者．此屬何病．
荅曰．此名霍亂．霍亂自吐下．又利止．復更發熱也．
傷寒．其脉微濇者．本是霍亂．今是傷寒．却四五日．至陰經上．轉入陰必利．本嘔下利者．不可治也．欲似大便．而反失氣．仍不利者．此屬陽明也．便必鞕．十三日愈．所以然者．經盡故也．
下利後當便鞕．鞕則能食者愈．今反不能食．到後經中．頗能食．復過一經能食．過之一日當愈．
不愈者．不屬陽明也．
惡寒脉微而復利．利止亡血也．四逆加人參湯主之．方一．
●四逆加人參湯方※．
甘草二兩．炙．附子一枚．生．去皮．破八片．乾薑一兩半．
人參一兩．
右四味．以水三升．煮取一升二合．去滓．分温再服．
霍亂．頭痛發熱．身疼痛．熱多欲飮水者．五苓散主之．寒多不用水者．理中丸主之．二．
●五苓散方．
豬苓去皮．白朮．茯苓各十八銖．
桂枝半兩．去皮．澤瀉一兩六銖．
右五味．爲散．更治之．白飮和．服方寸匕．日三服．
多飮煖水．汗出愈．
●理中丸方．
人參．乾薑．甘草炙．白朮各三兩．

右四味．擣篩．蜜和爲丸．如雞子黄許大．以沸湯數合．和一丸．研碎．温服之．日三四．夜二服．
腹中未熟．益至三四丸．然不及湯．湯法．以四物．依兩數切．用水八升．煮取三升．去滓．温服一升．日三服．若臍上築者．腎氣動也．去朮．加桂四兩．吐多者．去朮．加生薑三兩．下多者．
還用朮．悸者．加茯苓二兩．渇欲得水者．加朮．足前成四兩半．腹中痛者．加人參．足前成四兩半．寒者．加乾薑．足前成四兩半．腹滿者．去朮．加附子一枚．服湯後．如食頃．飮熱粥一升許．
微自温．勿發掲衣被．
吐利止．而身痛不休者．當消息和解其外．宜桂枝湯小和之．方三．
●桂枝湯方※．
桂枝三兩．去皮．芍藥三兩．生薑三兩．
甘草二兩．炙．大棗十二枚．擘．
右五味．以水七升．煮取三升．去滓．温服一升．
吐利汗出．發熱惡寒．四肢拘急．手足厥冷者．四逆湯主之．方四．
●四逆湯方※．
甘草二兩．炙．乾薑一兩半．附子一枚．生．去皮．破八片．
右三味．以水三升．煮取一升二合．去滓．分温再服．強人可大附子一枚．乾薑三兩．
既吐且利．小便復利．而大汗出．下利清穀．内寒外熱．脉微欲絶者．四逆湯主之．五．
吐已下斷．汗出而厥．四肢拘急不解．脉微欲絶者．
通脉四逆加豬膽湯主之．方六．
●通脉四逆加豬膽湯方※．
甘草二兩．炙．乾薑三兩．強人可四兩．
附子大者一枚．生．去皮．破八片．
豬膽汁半合．
右四味．以水三升．煮取一升二合．去滓．内豬膽汁．分温再服．其脉即來．無猪膽．以羊膽代之．
吐利發汗．脉平．小煩者．以新虚不勝穀氣故也．

◆辨陰陽易差後勞復病脉證并治第十四．
傷寒陰之爲病．其人身體重．少氣．少腹裏急．或引陰中拘攣．熱上衝胸．頭重不欲擧．眼中生花．
膝脛拘急者．燒褌散主之．方一．
●燒褌散方※．
婦人中褌近隱處．取燒作灰．
右一味．水服方寸匕．日三服．小便即利．陰頭微腫．此爲愈矣．婦人病取男子褌燒服．
大病差後勞復者．枳實梔子湯主之．方二．

●枳實梔子湯方※．
枳實三枚．炙．梔子十四筒．擘．敱一升．綿裹．
右三味．以清漿水七升．空煮取四升．内枳實梔子．煮取二升．下敱．更煮五六沸．去滓．温分再服．
覆令微似汗．若有宿食者．内大黄如博碁子五六枚．服之愈．
傷寒差以後．更發熱．小柴胡湯主之．脉浮者．以汗解之．脉沈實者．以下解之．方三．
●小柴胡湯方※．
柴胡八兩．人參二兩．黄芩二兩．
甘草二兩．炙．生薑二兩．半夏半升．洗．
大棗十二枚．擘．
右七味．以水一斗二升．煮取六升．去滓．再煎取三升．温服一升．日三服．
大病差後．從腰以下有水氣者．牡蠣澤瀉散主之．方四．
●牡蠣澤瀉散方※．
牡蠣熬．澤瀉．蜀漆煖水洗．去腥．
葶藶子熬．商陸根熬．海藻洗．去醎．
栝樓根各等分．
右七味．異擣．下篩爲散．更於臼中治之．白飮和．
服方寸匕．日三服．小便利．止後服．
大病差後．喜唾．久不了了．胸上有寒．當以丸藥温之．宜理中丸．方五．
●理中丸方※．
人參．白朮．甘草炙．乾薑各三兩．
右四味．擣篩．蜜和爲丸．如雞子黄許大．以沸湯數合．和一丸．研碎．温服之．日三服．
傷寒解後．虚羸少氣．氣逆欲吐．竹葉石膏湯主之．方六．
●竹葉石膏湯方※．
竹葉二把．石膏一斤．半夏半升．洗．
麥門冬一升．去心．人參三兩．甘草二兩．炙．
粳米半升．
右七味．以水一斗．煮取六升．去滓．内粳米．煮米熟．湯成去米．温服一升．日三服．
病人脉已解．而日暮微煩．以病新差．人強與穀．脾胃氣尚弱．不能消穀．故令微煩．損穀則愈．

◆辨不可發汗病脉證并治第十五．
夫以爲疾病至急．倉卒尋按．要者難得．故重集諸可與不可方治．比之三陰三陽篇中．此易見也．
又時有不止是三陽三陰．出在諸可與不可中也．

少陰病．脉細沈數．病爲在裏．不可發汗．
脉浮緊者．法當身疼痛．宜以汗解之．假令尺中遲者．不可發汗．何以知然．以榮氣不足．血少故也．
少陰病．脉微不可發汗．亡陽故也．
脉濡而弱．弱反在關．濡反在巓．微反在上．濇反在下．微則陽氣不足．濇則無血．陽氣反微．中風汗出．而反躁煩．濇則無血．厥而且寒．陽微發汗．躁不得眠．
動氣在右．不可發汗．發汗則衄而渇．心苦煩．飮即吐水．
動氣在左．不可發汗．發汗則頭眩．汗不止．筋惕肉瞤．
動氣在上．不可發汗．發汗則氣上衝．正在心端．
動氣在下．不可發汗．發汗則無汗．心中大煩．骨節苦疼．目運惡寒．食則反吐．穀不得前．
咽中閉塞．不可發汗．發汗則吐血．氣微絶．手足厥冷．欲得踡臥．不能自温．
諸脉得數動微弱者．不可發汗．發汗則大便難．腹中乾．胃躁而煩．其形相象．根本異源．
脉濡而弱．弱反在關．濡反在巓．弦反在上．微反在下．弦爲陽運．微爲陰寒．上實下虚．意欲得
温．微弦爲虚．不可發汗．發汗則寒慄．不能自還．
欬者則劇．數吐涎沫．咽中必乾．小便不利．心中飢煩．晬時而發．其形似瘧．有寒無熱．虚而寒
慄．欬而發汗．踡而苦滿．腹中復堅．
厥．脉緊．不可發汗．發汗則聲亂．咽嘶舌萎．聲不得前．
諸逆發汗．病微者難差．劇者言亂．目眩者死．命將難全．
太陽病．得之八九日．如瘧状．發熱惡寒．熱多寒少．其人不嘔．清便續自可．一日二三度發．脉
微而惡寒者．此陰陽倶虚．不可更發汗也．
太陽病．發熱惡寒．熱多寒少．脉微弱者．無陽也．不可發汗．
咽喉乾燥者．不可發汗．
亡血不可發汗．發汗則寒慓而振．
衄家不可發汗．汗出必額上陷．脉急緊．直視不能眴．不得眠．

汗家不可發汗．發汗必恍惚心亂．小便已．陰疼．宜禹餘粮丸．一．
淋家不可發汗．發汗必便血．
瘡家雖身疼痛．不可發汗．汗出則痓．
下利不可發汗．汗出必脹滿．
欬而小便利．若失小便者．不可發汗．汗出則四肢厥逆冷．
傷寒一二日．至四五日．厥者必發熱．前厥者後必熱．厥深者熱亦深．厥微者熱亦微．厥應不之．
而反發汗者．必口傷爛赤．
傷寒脉弦細．頭痛發熱者．屬少陽．少陽不可發汗．
傷寒頭痛．翕翕發熱．形象中風．常微汗出．自嘔者．下之益煩．心懊憹如飢．發汗則致痓．身強
難以伸屈．熏之則發黄．不得小便．久則發欬唾．
太陽與少陽併病．頭項強痛．或眩冒．時如結胸．心下痞鞕者．不可發汗．
太陽病．發汗因致痓．
少陰病．欬而下利．讝語者．此被火氣劫故也．小便必難．以強責少陰汗也．
少陰病．但厥無汗．而強發之．必動其血．未知從何道出．或從口鼻．或從目出者．是名下厥上竭．
爲難治．

◆辨可發汗病脉證并治第十六．
大法．春夏宜發汗．
凡發汗．欲令手足倶周．時出似漐漐然．一時間許．益佳．不可令如水流離．若病不解．當重發汗．
汗多者必亡陽．陽虚．不得重發汗也．
凡服湯發汗．中病便止．不必盡劑也．
凡云可發汗．無湯者．丸散亦可用．要以汗出爲解．然不如湯隨證良驗．
太陽病．外證未解．脉浮弱者．當以汗解．宜桂枝湯．方一．

●桂枝湯方※．
桂枝三兩．去皮．芍藥三兩．甘草二兩．炙．
生薑三兩．切．大棗十二枚．擘．
右五味．以水七升．煮取三升．去滓．温服一升．啜粥．將息如初法．
脉浮而數者．可發汗．屬桂枝湯證．二．
陽明病．脉遲．汗出多．微惡寒者．表未解也．可發汗．屬桂枝湯證．三．
夫病脉浮大．問病者言．但便鞕耳．設利者．爲大逆．鞕爲實．汗出而解．何以故．脉浮當以汗解．
傷寒其脉不弦緊而弱．弱者必渇．被火必讝語．弱者發熱脉浮．解之當汗出愈．
病人煩熱．汗出即解．又如瘧状．日晡所發熱者．屬陽明也．脉浮虚者．當發汗．屬桂枝湯證．四．
病常自汗出者．此爲榮氣和．榮氣和者．外不諧．以衞氣不共榮氣諧和故爾．以榮行脉中．衞行脉
外．復發其汗．榮衞和則愈．屬桂枝湯證．五．
病人藏無他病．時發熱自汗出．而不愈者．此衞氣不和也．先其時發汗則愈．屬桂枝湯證．六．
脉浮而緊．浮則爲風．緊則爲寒．風則傷衞．寒則傷榮．榮衞倶病．骨節煩疼．可發其汗．宜麻黄湯．方七．
●麻黄湯方※．
麻黄三兩．去節．桂枝二兩．甘草一兩．炙．
杏仁七十箇．去皮尖．
右四味．以水八升．先煮麻黄．減二升．去上沫．内諸藥．煮取二升半．去滓．温服八合．温覆取
微似汗．不須啜粥．餘如桂枝將息．
太陽病不解．熱結膀胱．其人如狂．血自下．下者愈．其外未解者．尚未可攻．當先解其外．屬桂
枝湯證．八．
太陽病．下之微喘者．表未解也．宜桂枝加厚朴杏子湯．方九．
●桂枝加厚朴杏子湯方※．
桂枝三兩．去皮．芍藥三兩．生薑三兩．切．
甘草二兩．炙．厚朴二兩．炙．去皮．杏仁五十箇．去皮尖．
大棗十二枚．擘．
右七味．以水七升．煮取三升．去滓．温服一升．
傷寒脉浮緊．不發汗．因致衄者．屬麻黄湯證．十．
陽明病．脉浮無汗而喘者．發汗則愈．屬麻黄湯證．十一．

太陰病．脉浮者．可發汗．屬桂枝湯證．十二．
太陽病．脉浮緊．無汗發熱．身疼痛．八九日不解．表證仍在．當復發汗．服湯已．微除．其人發
煩目瞑．劇者必衄．衄乃解．所以然者．陽氣重故也．屬麻黄湯證．十三．
脉浮者．病在表．可發汗．屬麻黄湯證．十四．
傷寒不大便六七日．頭痛有熱者．與承氣湯．其小便清者．知不在裏．續在表也．當須發汗．若頭痛者．必衄．屬桂枝湯證．十五．
下利腹脹滿．身體疼痛者．先温其裏．乃攻其表．温裏宜四逆湯．攻表宜桂枝湯．十六．
●四逆湯方．
甘草二兩．炙．乾薑一兩半．附子一枚．生．去皮．破八片．
右三味．以水三升．煮取一升二合．去滓．分温再服．強人可大附子一枚．乾薑三兩．
下利後．身疼痛．清便自調者．急當救表．宜桂枝湯發汗．一七．
太陽病．頭痛發熱．汗出惡風寒者．屬桂枝湯證．十八．
太陽中風．陽浮而陰弱．陽浮者熱自發．陰弱者汗自出．嗇嗇惡寒．淅淅惡風．翕翕發熱．鼻鳴乾
嘔者．屬桂枝湯證．十九．
太陽病．發熱汗出者．此爲榮弱衞強．故使汗出．欲救邪風．屬桂枝湯證．二十．
太陽病．下之後．其氣上衝者．屬桂枝湯證．二十一．
太陽病．初服桂枝湯．反煩不解者．先刺風池風府．却與桂枝湯則愈．二十二．
燒鍼令其汗．鍼處被寒．核起而赤者．必發奔豚．氣從少腹上撞心者．灸其核上．各一壯．與桂枝
加桂湯．方二十三．
●桂枝加桂湯方※．
桂枝五兩．去皮．甘草二兩．炙．大棗十二枚．擘．
芍藥三兩．生薑三兩．切．
右五味．以水七升．煮取三升．去滓．温服一升．本云．桂枝湯．今加桂滿五兩．所以加桂者．以能洩奔豚氣也．
太陽病．項背強几几．反汗出惡風者．宜桂枝加葛根湯．方二十四．
●桂枝加葛根湯方※．
葛根四兩．麻黄三兩．去節．甘草二兩．炙．
芍藥三兩．桂枝二兩．生薑三兩．
大棗十二枚．擘．
右七味．以水一斗．煮麻黄葛根．減二升．去上沫．

内諸藥．煮取三升．去滓．温服一升．覆取微似汗．
不須啜粥助藥力．餘將息依桂枝法．
太陽病．項背強几几．無汗惡風者．屬葛根湯證．二十五．
太陽與陽明合病．必自下利．不嘔者．屬葛根湯證．二十六．
太陽與陽明合病．不下利．但嘔者．宜葛根加半夏湯．方二十七．
●葛根加半夏湯方※．
葛根四兩．半夏半升．洗．大棗十二枚．擘．
桂枝去皮．二兩．芍藥二兩．甘草二兩．炙．
麻黄三兩．去節．生薑三兩．
右八味．以水一斗．先煮葛根麻黄．減二升．去上沫．内諸藥．煮取三升．去滓．温服一升．覆取微似汗．
太陽病．桂枝證．醫反下之．利遂不止．脉促者．表未解也．喘而汗出者．宜葛根黄芩黄連湯．方二十八．
●葛根黄芩黄連湯方※．
葛根八兩．黄連三兩．黄芩三兩．
甘草二兩．炙．
右四味．以水八升．先煮葛根．減二升．内諸藥．煮取二升．去滓．分温再服．
太陽病．頭痛發熱．身疼腰痛．骨節疼痛．惡風無汗而喘者．屬麻黄湯證．二十九．
太陽與陽明合病．喘而胸滿者．不可下．屬麻黄湯證．三十．
太陽中風．脉浮緊．發熱惡寒．身疼痛．不汗出而煩躁者．大青龍湯主之．若脉微弱．汗出惡風者．
不可服之．服之則厥逆．筋惕肉瞤．此爲逆也．大青龍湯方．三十一．
●大青龍湯方※．
麻黄六兩．去節．桂枝二兩．去皮．杏仁四十枚．去皮尖．
甘草二兩．炙．石膏如雞子大．碎．生薑三兩．切．
大棗十二枚．擘．
右七味．以水九升．先煮麻黄．減二升．去上沫．内諸藥．煮取三升．温服一升．覆取微似汗．汗
出多者．温粉粉之．一服汗者．勿更服．若復服．汗出多者．亡陽遂虚．惡風煩躁．不得眠也．
陽明中風．脉弦浮大而短氣．腹都滿．脇下及心痛．久按之氣不通．鼻乾不得汗．嗜臥．一身及目悉黄．小便難．有潮熱．時時噦．耳前後腫．刺之小差．外不解．過十日．脉續浮者．與小柴胡湯．
脉但浮．無餘證者．與麻黄湯．不溺．腹滿加噦者．不治．三十二．
●小柴胡湯方．
柴胡八兩．黄芩三兩．人參三兩．
甘草三兩．炙．生薑三兩．切．半夏半升．洗．
大棗十二枚．擘．

右七味．以水一斗二升．煮取六升．去滓．再煎取三升．温服一升．日三服．
太陽病．十日以去．脉浮而細．嗜臥者．外已解也．設胸滿脇痛者．與小柴胡湯．脉但浮者．與麻黄湯．三十三．
傷寒脉浮緩．身不疼．但重．乍有輕時．無少陰證者．可與大青龍湯發之．三十四．
傷寒表不解．心下有水氣．乾嘔發熱而欬．或渇．或利．或噎．或小便不利．少腹滿．或喘者．宜小青龍湯．方三十五．
●小青龍湯方※．
麻黄二兩．去節．芍藥二兩．桂枝二兩．去皮．
甘草二兩．炙．細辛二兩．五味子半升．
半夏半升．洗．乾薑三兩．
右八味．以水一斗．先煮麻黄．減二升．去上沫．内諸藥．煮取三升．去滓．温服一升．若渇．去半夏．加栝樓根三兩．若微利．去麻黄．加蕘花如一雞子．熬令赤色．若噎．去麻黄．加附子一枚．
炮．若小便不利．少腹滿．去麻黄．加茯苓四兩．若喘．去麻黄．加杏仁半升．去皮尖．且蕘花不治利．麻黄主喘．今此語反之．疑非仲景意．
傷寒心下有水氣．欬而微喘．發熱不渇．服湯已渇者．此寒去欲解也．屬小青龍湯證．三十六．
中風往來寒熱傷寒．五六日以後．胸脇苦滿．嘿嘿不欲飮食．煩心喜嘔．或胸中煩而不嘔．或渇．
或腹中痛．或脇下痞鞕．或心下悸．小便不利．或不渇．身有微熱．或欬者．屬小柴胡湯證．三十七．
傷寒四五日．身熱惡風．頸項強．脇下滿．手足温而渇者．屬小柴胡湯證．三十八．
傷寒六七日．發熱微惡寒．支節煩疼．微嘔．心下支結．外證未去者．柴胡桂枝湯主之．方三十九．
●柴胡桂枝湯方※．
柴胡四兩．黄芩一兩半．人參一兩半．
桂枝一兩半．去皮．生薑一兩半．切．半夏二合半．洗．
芍藥一兩半．大棗六枚．擘．甘草一兩．炙．
右九味．以水六升．煮取三升．去滓．温服一升．日三服．本云．人參湯．作如桂枝法．加半夏柴胡黄芩．如柴胡法．今著人參．作半劑．
少陰病．得之二三日．麻黄附子甘草湯．微發汗．以二三日無證．故微發汗也．四十．
●麻黄附子甘草湯方※．
麻黄二兩．去根節．甘草二兩．炙．附子一枚．炮．去皮．破八片．
右三味．以水七升．先煮麻黄一二沸．去上沫．内諸藥．煮取二升半．去滓．温服八合．日三服．
脉浮．小便不利．微熱消渇者．與五苓散．利小便發汗．四十一．
●五苓散方※．
猪苓十八銖．去皮．茯苓十八銖．白朮十八銖．

澤瀉一兩六銖．桂枝半兩．去皮．
右五味．擣爲散．以白飮和．服方寸匕．日三服．多飮煖水．汗出愈．

◆辨發汗後病脉證并治第十七．
二陽併病．太陽初得病時．發其汗．汗先出不徹．因轉屬陽明．續自微汗出．不惡寒．若太陽病證
不罷者．不可下．下之爲逆．如此可小發汗．設面色縁縁正赤者．陽氣怫欝在表．當解之熏之．若發汗不徹．不足言陽氣怫鬱不得越．當汗不汗．其人煩躁．不知痛處．乍在腹中．乍在四肢．按之
不可得．其人短氣但坐．以汗出不徹故也．更發汗則愈．何以知汗出不徹．以脉濇故知也．
未持脉時．病人叉手自冒心．師因教試令欬．而不即欬者．此必兩耳聾無聞也．所以然者．以重發
汗虚．故如此．
發汗後．飮水多必喘．以水灌之．亦喘．
發汗後．水藥不得入口．爲逆．若更發汗．必吐下不止．
陽明病．本自汗出．醫更重發汗．病已差．尚微煩不了了者．必大便鞕故也．以亡津液．胃中乾燥．
故令大便鞕．當問小便已幾行．若本小便已三四行．今日再行．故知大便不久出．今爲小便數少．
以津液當還入胃中．故知不久必大便也．
發汗多．若重發汗者．亡其陽．讝語．脉短者死．脉自和者．不死．
傷寒發汗已．身目爲黄．所以然者．以寒濕在裏不解故也．以爲不可下也．於寒濕中求之．
病人有寒．復發汗．胃中冷．必吐蚘．
太陽病．發汗．遂漏不止．其人惡風．小便難．四肢微急．難以屈伸者．屬桂枝加附子湯．方一．
●桂枝加附子湯方※．
桂枝三兩．去皮．芍藥三兩．甘草二兩．炙．
生薑三兩．切．大棗十二枚．擘．附子一枚．炮．
右六味．以水七升．煮取三升．去滓．温服一升．本云．桂枝湯．今加附子．
太陽病．初服桂枝湯．反煩不解者．先刺風池風府．却與桂枝湯則愈．方二．
●桂枝湯方※．
桂枝三兩．去皮．芍藥三兩．生薑三兩．切．
甘草二兩．炙．大棗十二枚．擘．
右五味．以水七升．煮取三升．去滓．温服一升．須臾啜熱稀粥一升．以助藥力．

服桂枝湯．大汗出．脉洪大者．與桂枝湯．如前法．若形似瘧．一日再發者．汗出必解．屬桂枝二
麻黄一湯．方三．
●桂枝二麻黄一湯方※．
桂枝一兩十七銖．芍藥一兩六銖．麻黄一十六銖．去節．
生薑一兩六銖．杏仁十六箇．去皮尖．甘草一兩二銖．炙．
大棗五枚．擘．
右七味．以水五升．先煮麻黄一二沸．去上沫．内諸藥．煮取二升．去滓．温服一升．日再服．本云．桂枝湯二分．麻黄湯一分．合爲二升．分再服．今合爲一方．
服桂枝湯．大汗出後．大煩渇不解．脉洪大者．屬白虎加人參湯．方四．
●白虎加人參湯方※．
知母六兩．石膏一斤．碎．綿裹．甘草二兩．炙．
粳米六合．人參二兩．
右五味．以水一斗．煮米熟．湯成去滓．温服一升．日三服．
傷寒．脉浮．自汗出．小便數．心煩．微惡寒．脚攣急．反與桂枝．欲攻其表．此誤也．得之便厥．
咽中乾．煩躁吐逆者．作甘草乾薑湯與之．以復其陽．若厥愈足温者．更作芍藥甘草湯與之．其脚即伸．若胃氣不和．讝語者．少與調胃承氣湯．若重發汗．復加燒鍼者．與四逆湯．五．
●甘草乾薑湯方．
甘草四兩．炙．乾薑二兩．
右二味．以水三升．煮取一升五合．去滓．分温再服．
●芍藥甘草湯方．
白芍藥四兩．甘草四兩．炙．
右二味．以水三升．煮取一升五合．去滓．分温再服．
●調胃承氣湯方．
大黄四兩．去皮．清酒洗．甘草二兩．炙．芒消半升．
右三味．以水三升．煮取一升．去滓．内芒消．更上微火．煮令沸．少少温服之．
●四逆湯方．
甘草二兩．炙．乾薑一兩半．附子一枚．生用．去皮．破八片．
右三味．以水三升．煮取一升二合．去滓．分温再服．強人可大附子一枚．乾薑三兩．
太陽病．脉浮緊．無汗發熱．身疼痛．八九日不解．表證仍在．此當復發汗．服湯已．微除．其人發煩目瞑．劇者必衄．衄乃解．所以然者．陽氣重故也．宜麻黄湯．方六．
●麻黄湯方※．
麻黄三兩．去節．桂枝二兩．去皮．甘草一兩．炙．
杏仁七十箇．去皮尖．
右四味．以水九升．先煮麻黄減二升．去上沫．内諸藥．煮取二升半．去滓．温服八合．覆取微似汗．不須啜粥．
傷寒發汗已解．半日許復煩．脉浮數者．可更發汗．屬桂枝湯證．七．
發汗後．身疼痛．脉沈遲者．屬桂枝加芍藥生薑各一兩人參三兩新加湯．方八．

●桂枝加芍藥生薑各一兩人參三兩新加湯方※．
桂枝三兩．去皮．芍藥四兩．生薑四兩．
甘草二兩．炙．人參三兩．大棗十二枚．擘．
右六味．以水一斗二升．煮取三升．去滓．温服一升．本云．桂枝湯．今加芍藥生薑人參．
發汗後．不可更行桂枝湯．汗出而喘．無大熱者．可與麻黄杏子甘草石膏湯．方九．
●麻黄杏子甘草石膏湯方※．
麻黄四兩．去節．杏仁五十箇．去皮尖．甘草二兩．炙．
石膏半斤．碎．
右四味．以水七升．先煮麻黄．減二升．去上沫．内諸藥．煮取二升．去滓．温服一升．本云．黄耳杯．
發汗過多．其人叉手自冒心．心下悸．欲得按者．屬桂枝甘草湯．方十．
●桂枝甘草湯方※．
桂枝二兩．去皮．甘草二兩．炙．
右二味．以水三升．煮取一升．去滓．頓服．
發汗後．其人臍下悸者．欲作奔豚．屬茯苓桂枝甘草大棗湯．方十一．
●茯苓桂枝甘草大棗湯方※．
茯苓半斤．桂枝四兩．去皮．甘草一兩．炙．
大棗十五枚．擘．
右四味．以甘爛水一斗．先煮茯苓．減二升．内諸藥．煮取三升．去滓．温服一升．日三服．
作甘爛水法．取水二斗．置大盆内．以杓揚之．水上有珠子五六千顆相逐．取用之．
發汗後．腹脹滿者．屬厚朴生薑半夏甘草人參湯．方十二．
●厚朴生薑半夏甘草人參湯方※．
厚朴半斤．炙．生薑半斤．半夏半升．洗．
甘草二兩．炙．人參一兩．
右五味．以水一斗．煮取三升．去滓．温服一升．日三服．
發汗病不解．反惡寒者．虚故也．屬芍藥甘草附子湯．方十三．
●芍藥甘草附子湯方※．
芍藥三兩．甘草三兩．附子一枚．炮．去皮．破六片．
右三味．以水三升．煮取一升二合．去滓．分温三服．疑非仲景方．
發汗後．惡寒者．虚故也．不惡寒．但熱者．實也．當和胃氣．屬調胃承氣湯證．十四．
太陽病．發汗後．大汗出．胃中乾．煩躁不得眠．欲得飮水者．少少與飮之．令胃氣和則愈．若脉
浮．小便不利．微熱消渇者．屬五苓散．方十五．
●五苓散方※．
猪苓十八銖．去皮．澤瀉一兩六銖．白朮十八銖．
茯苓十八銖．桂枝半兩．去皮．

右五味．擣爲散．以白飮和．服方寸匕．日三服．多飮煖水．汗出愈．
發汗已．脉浮數．煩渇者．屬五苓散證．十六．
傷寒汗出而渇者．宜五苓散．不渇者．屬茯苓甘草湯．方十七．
●茯苓甘草湯方※．
茯苓二兩．桂枝二兩．甘草一兩．炙．生薑一兩．
右四味．以水四升．煮取二升．去滓．分温三服．
太陽病發汗．汗出不解．其人仍發熱．心下悸．頭眩．身瞤動．振振欲擗地者．屬眞武湯．方十八．
●眞武湯方※．
茯苓三兩．芍藥三兩．生薑三兩．切．
附子一枚．炮．去皮．破八片．白朮二兩．
右五味．以水八升．煮取三升．去滓．温服七合．日三服．
傷寒汗出解之後．胃中不和．心下痞鞕．乾噫食臭．脇下有水氣．腹中雷鳴下利者．屬生薑瀉心湯．
方十九．
●生薑瀉心湯方※．
生薑四兩．甘草三兩．炙．人參三兩．
乾薑一兩．黄芩三兩．半夏半升．洗．
黄連一兩．大棗十二枚．擘．
右八味．以水一斗．煮取六升．去滓．再煎取三升．温服一升．日三服．生薑瀉心湯．本云．理中人參黄芩湯．去枝枝朮．加黄連．并瀉肝法．
傷寒發熱．汗出不解．心中痞鞕．嘔吐而下利者．屬大柴胡湯．方二十．
●大柴胡湯方※．
柴胡半斤．枳實四枚．炙．生薑五兩．
黄芩三兩．芍藥三兩．半夏半升．洗．
大棗十二枚．擘．
右七味．以水一斗二升．煮取六升．去滓．再煎取三升．温服一升．日三服．一方加大黄二兩．若不加．恐不名大柴胡湯．
陽明病．自汗出．若發汗．小便自利者．此爲津液内竭．雖鞕不可攻之．須自欲大便．宜蜜煎導而通之．
若土瓜根．及大豬膽汁．皆可爲導．二十一．
●蜜煎方．
食蜜七合．
右一味．於銅器内．微火煎．當須凝如飴状．攪之勿令焦著．欲可丸．併手捻作挺．令頭鋭．大如
指許．長二寸．當熱時急作．冷則鞕．以内穀道中．以手急抱．欲大便時．乃去之．疑非仲景意．
已試甚良．
又大豬膽一枚．瀉汁．和少許法醋．以灌穀道内．
如一食頃．當大便出宿食惡物．甚效．

太陽病．三日發汗不解．蒸蒸發熱者．屬胃也．屬調胃承氣湯證．二十二．
大汗出．熱不去．内拘急．四肢疼．又下利厥逆而惡寒者．屬四逆湯證．二十三．
發汗後不解．腹滿痛者．急下之．宜大承氣湯．方二十四．
●大承氣湯方※．
大黄四兩．酒洗．厚朴半斤．炙．枳實五枚．炙．
芒消三合．
右四味．以水一斗．先煮二物．取五升．内大黄．更煮取二升．去滓．内芒消．更一二沸．分再服．
得利者．止後服．
發汗多．亡陽讝語者．不可下．與柴胡桂枝湯．和其榮衞．以通津液．後自愈．方二十五．
●柴胡桂枝湯方※．
柴胡四兩．桂枝一兩半．去皮．黄芩一兩半．
芍藥一兩半．生薑一兩半．大棗六箇．擘．
人參一兩半．半夏二合半．洗．甘草一兩．炙．
右九味．以水六升．煮取三升．去滓．温服一升．日三服．

◆辨不可吐第十八．
太陽病．當惡寒發熱．今自汗出．反不惡寒發熱．關上脉細數者．以醫吐之過也．若得病一二日吐之者．腹中飢．口不能食．三四日吐之者．不喜糜粥．欲食冷食．朝食暮吐．以醫吐之所致也．此爲小逆．
太陽病．吐之．但太陽病當惡寒．今反不惡寒．不欲近衣者．此爲吐之内煩也．
少陰病．飮食入口則吐．心中温温．欲吐復不能吐．始得之．手足寒．脉弦遲者．此胸中實．不可下也．若膈上有寒飮乾嘔者．不可吐也．當温之．
諸四逆厥者．不可吐之．虚家亦然．

◆辨可吐第十九．
大法．春宜吐．
凡用吐湯．中病便止．不必盡劑也．
病如桂枝證．頭不痛．項不強．寸脉微浮．胸中痞鞕．氣上撞咽喉．不得息者．此爲有寒．當吐之．

病胸上諸實．胸中鬱鬱而痛．不能食．欲使人按之．而反有涎唾．下利日十餘行．其脉反遲．寸口脉微滑．此可吐之．吐之．利則止．
少陰病．飮食入口則吐．心中温温．欲吐復不能吐者．宜吐之．
宿食在上管者．當吐之．
病手足逆冷．脉乍結．以客氣在胸中．心下滿而煩．欲食不能食者．病在胸中．當吐之．

◆辨不可下病脉證并治第二十．
脉濡而弱．弱反在關．濡反在巓．微反在上．濇反在下．微則陽氣不足．濇則無血．陽氣反微．中風汗出．而反躁煩．濇則無血．厥而且寒．陽微則不可下．下之則心下痞鞕．
動氣在右．不可下．下之則津液内竭．咽燥鼻乾．頭眩心悸也．
動氣在左．不可下．下之則腹内拘急．食不下．動氣更劇．雖有身熱．臥則欲踡．
動氣在上．不可下．下之則掌握熱煩．身上浮冷．熱汗自泄．欲得水自灌．
動氣在下．不可下．下之則腹脹滿．卒起頭眩．食則下清穀．心下痞也．
咽中閉塞．不可下．下之則上輕下重．水漿不下．臥則欲踡．身急痛．下利日數十行．
諸外實者．不可下．下之則發微熱．亡脉厥者．當齊握熱．
諸虚者．不可下．下之則大渇．求水者易愈．惡水者劇．
脉濡而弱．弱反在關．濡反在巓．弦反在上．微反在下．弦爲陽運．微爲陰寒．上實下虚．意欲得
温．微弦爲虚．虚者不可下也．微則爲欬．欬則吐涎．下之則欬止．而利因不休．利不休．則胸中如蟲齧．粥入則出．小便不利．兩脇拘急．喘息爲難．頸背相引．臂則不仁．極寒反汗出．身冷若
冰．眼睛不慧．語言不休．而穀氣多入．此爲除中．口雖欲言．舌不得前．
脉濡而弱．弱反在關．濡反在巓．浮反在上．數反在下．浮爲陽虚．數爲無血．浮爲虚．數生熱．
浮爲虚．自汗出而惡寒．數爲痛．振而寒慄．微弱在關．胸下爲急．喘汗而不得呼吸．呼吸之中．
痛在於脇．振寒相搏．形如瘧状．醫反下之．故令脉數發熱．狂走見鬼．心下爲痞．小便淋漓．少腹甚鞕．小便則尿血也．

脉濡而緊．濡則衞氣微．緊則榮中寒．陽微衞中風．發熱而惡寒．榮緊胃氣冷．微嘔心内煩．醫謂
有大熱．解肌而發汗．亡陽虚煩躁．心下苦痞堅．表裏倶虚竭．卒起而頭眩．客熱在皮膚．悵怏不
得眠．不知胃氣冷．緊寒在關元．技巧無所施．汲水灌其身．客熱應時罷．慄慄而振寒．重被而覆之．汗出而冒巓．體惕而又振．小便爲微難．寒氣因水發．清穀不客間．嘔變反腸出．顛倒不得安．
手足爲微逆．身冷而内煩．遲欲從後救．安可復追還．
脉浮而大．浮爲氣實．大爲血虚．血虚爲無陰．孤陽獨下陰部者．小便當赤而難．胞中當虚．今反
小便利．而大汗出．法應衞家當微．今反更實．津液四射．榮竭血盡．乾煩而不得眠．血薄肉消．
而成暴液．醫復以毒藥攻其胃．此爲重虚．客陽去有期．必下如汗泥而死．
脉浮而緊．浮則爲風．緊則爲寒．風則傷衞．寒則傷榮．榮衞倶病．骨節煩疼．當發其汗．而不可
下也．
趺陽脉遲而緩．胃氣如經也．趺陽脉浮而數．浮則傷胃．數則動脾．此非本病．醫特下之所爲也．
榮衞内陷．其數先微．脉反但浮．其人必大便鞕．氣噫而除．何以言之．本以數脉動脾．其數先微．
故知脾氣不治．大便鞕．氣噫而除．今脉反浮．其數改微．邪氣獨留．心中則飢．邪熱不殺穀．潮熱發渇．數脉當遲緩．脉因前後度數如法．病者則飢．數脉不時．則生惡瘡也．
脉數者．久數不止．止則邪結．正氣不能復．正氣却結於藏．故邪氣浮之．與皮毛相得．脉數者不可下．下之必煩．利不止．
少陰病．脉微．不可發汗．亡陽故也．陽已虚．尺中弱濇者．復不可下之．
脉浮大．應發汗．醫反下之．此爲大逆也．
脉浮而大．心下反鞕．有熱屬藏者．攻之不令發汗．屬府者．不令溲數．溲數則大便鞕．汗多則熱愈．汗少則便難．脉遲尚未可攻．
二陽併病．太陽初得病時．而發其汗．汗先出不徹．因轉屬陽明．續自微汗出不惡寒．若太陽證不
罷者．不可下．下之爲逆．
結胸證．脉浮大者．不可下．下之即死．
太陽與陽明合病．喘而胸滿者．不可下．
太陽與少陽合病者．心下鞕．頸項強而眩者．不可下．
諸四逆厥者．不可下之．虚家亦然．
病欲吐者．不可下．
太陽病．有外證未解．不可下．下之爲逆．

病發於陽．而反下之．熱入因作結胸．病發於陰．而反下之．因作痞．
病脉浮而緊．而復下之．緊反入裏．則作痞．
夫病陽多者熱．下之則鞕．
本虚．攻其熱心噦．
無陽陰強．大便鞕者．下之必清穀腹滿．

太陰之爲病．腹滿而吐．食不下．自利益甚．時腹自痛．下之必胸下結鞕．
厥陰之爲病．消渇．氣上撞心．心中疼熱．飢而不欲食．食則吐蚘．下之利不止．
少陰病．飮食入口則吐．心中温温．欲吐復不能吐．始得之．手足寒．脉弦遲者．此胸中實．不可下也．
傷寒五六日．不結胸腹濡．脉虚復厥者．不可下．此亡血．下之死．
傷寒發熱頭痛．微汗出．發汗則不識人．熏之則喘．不得小便．心腹滿．下之則短氣．小便難．頭痛背強．加温鍼則衄．
傷寒脉陰陽倶緊．惡寒發熱．則脉欲厥．厥者．脉初來大．漸漸小．更來漸大．是其候也．如此者
惡寒．甚者翕翕汗出．喉中痛．若熱多者．目赤脉多．睛不慧．醫復發之．咽中則傷．若復下之．
則兩目閉．寒多便清穀．熱多便膿血．若熏之．則身發黄．若熨之．則咽燥．若小便利者．可救之．
若小便難者．爲危殆．
傷寒發熱．口中勃勃氣出．頭痛目黄．衄不可制．貪水者必嘔．惡水者厥．若下之．咽中生瘡．假
令手足温者．必下重便膿血．頭痛目黄者．若下之．則目閉．貪水者．若下之．其脉必厥．其聲嚶．
咽喉塞．若發汗．則戰慄．陰陽倶虚．惡水者．若下之．則裏冷不嗜食．大便完穀出．若發汗．則口中傷．舌上自胎．煩躁．脉數實．不大便六七日．後必便血．若發汗．則小便自利也．
得病二三日．脉弱．無太陽柴胡證．煩躁心下痞．至四日．雖能食．以承氣湯．少少與微和之．令小安．至六日．與承氣湯一升．若不大便六七日．小便少．雖不大便．但頭鞕．後必溏．未定成鞕．
攻之必溏．須小便利．屎定鞕．乃可攻之．
藏結無陽證．不往來寒熱．其人反靜．舌上胎滑者．不可攻也．
傷寒嘔多．雖有陽明證．不可攻之．

陽明病．潮熱．大便微鞕者．可與大承氣湯．不鞕者．不可與之．若不大便六七日．恐有燥屎．欲知之法．少與小承氣湯．湯入腹中．轉失氣者．此有燥屎也．乃可攻之．若不轉失氣者．此但初頭鞕後必溏．不可攻之．攻之必脹滿不能食也．欲飮水者．與水則噦．其後發熱者．大便必復鞕而少也．宜小承氣湯和之．不轉失氣者．愼不可攻也．大承氣湯方一．
●大承氣湯方※．
大黄四兩．厚朴八兩．炙．枳實五枚．炙．芒消三合．
右四味．以水一斗．先煮二味．取五升．下大黄．煮取二升．去滓．下芒消．再煮一二沸．分二服．
利則止後服．
●小承氣湯方．
大黄四兩．酒洗．厚朴二兩．炙．去皮．枳實三枚．炙．
右三味．以水四升．煮取一升二合．去滓．分温再服．
傷寒中風．醫反下之．其人下利日數十行．穀不化．腹中雷鳴．心下痞鞕而滿．乾嘔．心煩不得安．
醫見心下痞．謂病不盡．復下之．其痞益甚．此非結熱．但以胃中虚．客氣上逆．故使鞕也．屬甘
草瀉心湯．方二．
●甘草瀉心湯方※．
甘草四兩．炙．黄芩三兩．乾薑三兩．
大棗十二枚．擘．半夏半升．洗．黄連一兩．
右六味．以水一斗．煮取六升．去滓．再煎取三升．
温服一升．日三服．
下利脉大者．虚也．以強下之故也．設脉浮革．因爾腸鳴者．屬當歸四逆湯．方三．
●當歸四逆湯方※．
當歸三兩．桂枝三兩．去皮．細辛三兩．
甘草二兩．炙．通草二兩．芍藥三兩．
大棗二十五枚．擘．
右七味．以水八升．煮取三升．去滓．温服一升．半日三服．
陽明病．身合色赤．不可攻之．必發熱色黄者．小便不利也．
陽明病．心下鞕滿者．不可攻之．攻之．利遂不止者死．利止者愈．
陽明病．自汗出．若發汗．小便自利者．此爲津液内竭．雖鞕不可攻之．須自欲大便．宜蜜煎導而通之．
若土瓜根．及猪膽汁．皆可爲導．方四．
●蜜煎導方※．
食蜜七合．
右一味．於銅器内．微火煎．當須凝如飴状．攪之勿令焦著．欲可丸．併手捻作挺．令頭鋭．大如
指．長二寸許．當熱時急作．冷則鞕．以内穀道中．以手急抱．欲大便時．乃去之．疑非仲景意．
已試甚良．又大猪膽一枚．瀉汁．和少許法醋．以灌穀道内．如一食頃．當大便出宿食惡物．甚效．

◆辨可下病脉證并治第二十一．
大法．秋宜下．
凡可下者．用湯勝丸散．中病便止．不必盡劑也．
陽明病．發熱．汗多者．急下之．宜大柴胡湯．方一．
●大柴胡湯方※．
柴胡八兩．枳實四枚．炙．生薑五兩．
黄芩三兩．芍藥三兩．大棗十二枚．擘．
半夏半升．洗．
右七味．以水一斗二升．煮取六升．去滓．更煎取三升．温服一升．日三服．一方云．加大黄二兩．
若不加．恐不成大柴胡湯．
少陰病．得之二三日．口燥咽乾者．急下之．宜大承氣湯．方二．
●大承氣湯方※．
大黄四兩．酒洗．厚朴半斤．炙．去皮．枳實五枚．炙．
芒消三合．
右四味．以水一斗．先煮二物．取五升．内大黄．更煮取二升．去滓．内芒消．更上微火一兩沸．
分温再服．得下餘勿服．
少陰病．六七日．腹滿不大便者．急下之．宜大承氣湯．三．
少陰病．下利清水．色純青．心下必痛．口乾燥者．可下之．宜大柴胡．大承氣湯．四．
下利．三部脉皆平．按之心下鞕者．急下之．宜大承氣湯．五．
下利．脉遲而滑者．内實也．利未欲止．當下之．宜大承氣湯．六．
陽明少陽合病．必下利．其脉不負者．爲順也．負者．失也．互相剋賊．名爲負也．脉滑而數者．
有宿食．當下之．宜大承氣湯．七．
問曰．人病有宿食．何以別之．
師曰．寸口脉浮而大．按之反濇．尺中亦微而濇．故知有宿食．當下之．宜大承氣湯．八．
下利不欲食者．以有宿食故也．當下之．宜大承氣湯．九．
下利差．至其年月日時復發者．以病不盡故也．當下之．宜大承氣湯．十．

病腹中滿痛者．此爲實也．當下之．宜大承氣．大柴胡湯．十一．
下利．脉反滑．當有所去．下乃愈．宜大承氣湯．十二．
腹滿不減．減不足言．當下之．宜大柴胡．大承氣湯．十三．
傷寒後脉沈．沈者．内實也．下之解．宜大柴胡湯．十四．
傷寒六七日．目中不了了．睛不和．無表裏證．大便難．身微熱者．此爲實也．急下之．宜大承氣．
大柴胡湯．十五．
太陽病．未解．脉陰陽倶停．必先振慄汗出而解．但陰脉微者．下之而解．宜大柴胡湯．十六．
脉雙弦而遲者．必心下鞕．脉大而緊者．陽中有陰也．可下之．宜大承氣湯．十七．
結胸者．項亦強．如柔痓状．下之則和．十八．
病人無表裏證．發熱七八日．雖脉浮數者．可下之．宜大柴胡湯．十九．
太陽病．六七日表證仍在．脉微而沈．反不結胸．其人發狂者．以熱在下焦．少腹當鞕滿．而小便
自利者．下血乃愈．所以然者．以太陽隨經．瘀熱在裏故也．宜下之以抵當湯．方二十．
●抵當湯方※．
水蛭三十枚．熬．桃仁二十枚．去皮尖．蝱蟲三十枚．去翅足．熬．
大黄三兩．去皮．破六片．
右四味．以水五升．煮取三升．去滓．温服一升．不下者．更服．
太陽病．身黄脉沈結．少腹鞕滿．小便不利者．爲無血也．小便自利．其人如狂者．血證諦．屬抵
當湯證．二十一．
傷寒有熱．少腹滿．應小便不利．今反利者．爲有血也．當下之．宜抵當丸．方二十二．
●抵當丸方※．
大黄三兩．桃仁二十五箇．去皮尖．蝱蟲去翅足．熬．
水蛭各二十箇．熬．
右四味．擣篩．爲四丸．以水一升．煮一丸．取七合服之．晬時．當下血．若不下者．更服．
陽明病．發熱汗出者．此爲熱越．不能發黄也．但頭汗出．身無汗．劑頸而還．小便不利．渇引水
漿者．以瘀熱在裏．身必發黄．宜下之以茵蔯蒿湯．方二十三．
●茵蔯蒿湯方※．
茵蔯蒿六兩．梔子十四箇．擘．大黄二兩．破．
右三味．以水一斗二升．先煮茵蔯．減六升．内二味．煮取三升．去滓．分温三服．小便當利．尿如皂莢汁状．色正赤．一宿腹減．黄從小便去也．

陽明證．其人喜忘者．必有畜血．所以然者．本有久瘀血．故令喜忘．屎雖鞕．大便反易．其色必黒．宜抵當湯下之．二十四．
汗出讝語者．以有燥屎在胃中．此爲風也．須下者．過經乃可下之．下之若早者．語言必亂．以表虚裏實故也．下之愈．宜大柴胡．大承氣湯．二十五．
病人煩熱．汗出則解．又如瘧状．日晡所發熱者．屬陽明也．脉實者．可下之．宜大柴胡．大承氣
湯．二十六．
陽明病．讝語有潮熱．反不能食者．胃中有燥屎五六枚也．若能食者．但鞕耳．屬大承氣湯證．二十七．
下利讝語者．有燥屎也．屬小承氣湯．方二十八．
●小承氣湯方※．
大黄四兩．厚朴二兩．炙．去皮．枳實三枚．炙．
右三味．以水四升．煮取一升二合．去滓．分温再服．若更衣者．勿服之．
得病二三日．脉弱．無太陽柴胡證．煩躁．心下痞．至四五日．雖能食．以承氣湯．少少與微和之．
令小安．至六日．與承氣湯一升．若不大便六七日．小便少者．雖不大便．但初頭鞕．後必溏．此未定成鞕也．攻之必溏．須小便利．屎定鞕．乃可攻之．宜大承氣湯．二十九．
太陽病中風．下利嘔逆．表解者．乃可攻之．其人漐漐汗出．發作有時．頭痛．心下痞鞕滿．引脇下痛．乾嘔則短氣．汗出不惡寒者．此表解裏未和也．屬十棗湯．方三十．
●十棗湯方※．
芫花熬赤．甘遂．大莓各等分．
右三味．各異擣篩科已．合治之．以水一升半．煮大肥棗十枚．取八合．去棗．内藥末．強人服重一錢匕．羸人半錢．温服之．平旦服．若下少．病不除者．明日更服加半錢．得快下利後．糜粥自
養．
太陽病不解．熱結膀胱．其人如狂．血自下．下者愈．其外未解者．尚未可攻．當先解其外．外解已．但少腹急結者．乃可攻之．宜桃核承氣湯．方三十一．
●桃核承氣湯方※．
桃仁五十枚．去皮尖．大黄四兩．甘草二兩．炙．
芒消二兩．桂枝二兩．去皮．
右五味．以水七升．煮四物．取二升半．去滓．内芒消．更上火煎微沸．先食温服五合．日三服．
當微利．
傷寒七八日．身黄如橘子色．小便不利．腹微滿者．屬茵蔯蒿湯證．三十二．
傷寒發熱．汗出不解．心中痞鞕．嘔吐而下利者．屬大柴胡湯證．三十三．
傷寒十餘日．熱結在裏．復往來寒熱者．屬大柴胡湯證．三十四．

但結胸．無大熱者．以水結在胸脇也．但頭微汗出者．屬大陷胸湯．方三十五．
●大陷胸湯方※．
大黄六兩．芒消一升．甘遂末一錢匕．
右三味．以水六升．先煮大黄．取二升．去滓．内芒消．更煮一二沸．内甘遂末．温服一升．
傷寒六七日．結胸熱實．脉沈而緊．心下痛．按之石鞕者．屬大陷胸湯證．三十六．
陽明病．其人多汗．以津液外出．胃中燥．大便必鞕．鞕則讝語．屬小承氣湯證．三十七．
陽明病．不吐不下．心煩者．屬調胃承氣湯．方三十八．
●調胃承氣湯方※．
大黄四兩．酒洗．甘草二兩．炙．芒消半升．
右三味．以水三升．煮取一升．去滓．内芒消．更上火．微煮令沸．温頓服之．
陽明病．脉遲．雖汗出．不惡寒者．其身必重．短氣腹滿而喘．有潮熱者．此外欲解．可攻裏也．
手足濈然汗出者．此大便已鞕也．大承氣湯主之．若汗出多．微發熱惡寒者．外未解也．桂枝湯主
之．其熱不潮．未可與承氣湯．若腹大滿不通者．與小承氣湯．微和胃氣．勿令至大泄下．三十九．
●桂枝湯方．
桂枝去皮．芍藥．生薑切．各三兩．
甘草二兩．炙．大棗十二枚．擘．
右五味．以水七升．煮取三升．去滓．温服一升．服湯後．飮熱稀粥一升餘．以助藥力．取微似汗．
陽明病．潮熱．大便微鞕者．可與大承氣湯．不鞕者．不可與之．若不大便六七日．恐有燥屎．欲知之法．少與小承氣湯．湯入腹中．轉失氣者．此有燥屎也．乃可攻之．若不轉失氣者．此但初頭
鞕．後必溏．不可攻之．攻之必脹滿不能食也．欲飮水者．與水則噦．其後發熱者．大便必復鞕而少也．宜以小承氣湯和之．不轉失氣者．愼不可攻也．四十．
陽明病．讝語發潮熱．脉滑而疾者．小承氣湯主之．因與承氣湯一升．腹中轉氣者．更服一升．若不轉氣者．勿更與之．明日又不大便．脉反微濇者．裏虚也．爲難治．不可更與承氣湯．四十一．
二陽併病．太陽證罷．但發潮熱．手足漐漐汗出．大便難而讝語者．下之則愈．宜大承氣湯．四十
二．
病人小便不利．大便乍難乍易．時有微熱．喘冒不能臥者．有燥屎也．屬大承氣湯證．四十三．
大下後．六七日不大便．煩不解．腹滿痛者．此有燥屎也．所以然者．本有宿食故也．屬大承氣湯
證．四十四．

◆辨發汗吐下後病脉證并治第二十二．
師曰．病人脉微而濇者．此爲醫所病也．大發其汗．又數大下之．其人亡血．病當惡寒．後乃發熱．
無休止時．夏月盛熱．欲著複衣．冬月盛寒．欲裸其身．所以然者．陽微則惡寒．陰弱則發熱．此醫發其汗．使陽氣微．又大下之．令陰氣弱．五月之時．陽氣在表．胃中虚冷．以陽氣内微．不能勝冷．故欲著複衣．十一月之時．陽氣在裏．胃中煩熱．以陰氣内弱．不能勝熱．故欲裸其身．又陰脉遲濇．故知亡血也．
寸口脉浮大．而醫反下之．此爲大逆．浮則無血．大則爲寒．寒氣相搏．則爲腸鳴．醫乃不知．而
反飮冷水．令汗大出．水得寒氣．冷必相搏．其人則籌．
太陽病三日．已發汗．若吐．若下．若温鍼．仍不解者．此爲壞病．桂枝不中與之也．觀其脉證．
知犯何逆．隨證治之．
脉浮數者．法當汗出而愈．若下之．身重心悸者．不可發汗．當自汗出乃解．所以然者．尺中脉微．
此裏虚．須表裏實．津液和．便自汗出愈．
凡病．若發汗．若吐．若下．若亡血．無津液．陰陽脉自和者．必自愈．
大下之後．復發汗．小便不利者．亡津液故也．勿治之．得小便利．必自愈．
下之後．復發汗．必振寒．脉微細．所以然者．以内外倶虚故也．
本發汗．而復下之．此爲逆也．若先發汗．治不爲逆．本先下之．而反汗之爲逆．若先下之．治不爲逆．
太陽病．先下而不愈．因復發汗．以此表裏倶虚．其人因致冒．冒家汗出自愈．所以然者．汗出表和故也．得表和．然後復下之．
得病六七日．脉遲浮弱．惡風寒．手足温．醫二三下之．不能食．而脇下滿痛．面目及身黄．頸項
強．小便難者．與柴胡湯．後必下重．本渇飮水而嘔者．柴胡不中與也．食穀者噦．
太陽病．二三日．不能臥．但欲起．心下必結．脉微弱者．此本有寒分也．反下之．若利止．必作
結胸．未止者．四日復下之．此作恊熱利也．
太陽病．下之．其脉促．不結胸者．此爲欲解也．脉浮者．必結胸．脉緊者．必咽痛．脉弦者．必兩脇拘急．脉細數者．頭痛未止．脉沈緊者．必欲嘔．脉沈滑者．恊熱利．脉浮滑者．必下血．
太陽少陽併病．而反下之．成結胸．心下鞕．下利不止．水漿不下．其人心煩．
脉浮而緊．而復下之．緊反入裏．則作痞．按之自濡．但氣痞耳．

傷寒吐下發汗後．虚煩．脉甚微．八九日心下痞鞕．脇下痛．氣上衝咽喉．眩冒．經脉動惕者．久而成痿．
陽明病．能食．下之不解者．其人不能食．若攻其熱必噦．所以然者．胃中虚冷故也．以其人本虚．
攻其熱必噦．
陽明病．脉遲．食難用飽．飽則發煩頭眩．必小便難．此欲作穀疸．雖下之．腹滿如故．所以然者．
脉遲故也．
夫病．陽多者熱．下之則鞕．汗多．極發其汗亦鞕．
太陽病．寸緩關浮尺弱．其人發熱汗出．復惡寒．不嘔．但心下痞者．此以醫下之也．
太陰之爲病．腹滿而吐．食不下．自利益甚．時腹自痛．若下之．必胸下結鞕．
傷寒大吐大下之．極虚．復極汗者．其人外氣怫鬱．復與之水．以發其汗．因得噦．所以然者．胃中寒冷故也．
吐利發汗後．脉平．小煩者．以新虚不勝穀氣故也．
太陽病．醫發汗．遂發熱惡寒．因復下之．心下痞．表裏倶虚．陰陽氣並竭．無陽則陰獨．復加燒
鍼．因胸煩．面色青黄．膚瞤者．難治．今色微黄．手足温者．易愈．
太陽病．得之八九日．如瘧状．發熱惡寒．熱多寒少．其人不嘔．清便欲自可．一日二三度發．脉
微緩者．爲欲愈也．脉微而惡寒者．此陰陽倶虚．不可更發汗更下更吐也．面色反有熱色者．未欲解也．以其不能得小汗出．身必癢．屬桂枝麻黄各半湯．方一．
●桂枝麻黄各半湯方※．
桂枝一兩十六銖．芍藥一兩．生薑一兩．切．
甘草一兩．炙．麻黄一兩．去節．大棗四枚．擘．
杏仁二十四箇．湯浸．去皮尖及兩人者．
右七味．以水五升．先煮麻黄一二沸．去上沫．内諸藥．煮取一升八合．去滓．温服六合．本云．
桂枝湯三合．麻黄湯三合．併爲六合．頓服．
服桂枝湯．或下之．仍頭項強痛．翕翕發熱．無汗．心下滿微痛．小便不利者．屬桂枝去桂加茯苓白朮湯．方二．
●桂枝去桂加茯苓白朮湯方※．
芍藥三兩．甘草二兩．炙．生薑三兩．切．
白朮三兩．茯苓三兩．大棗十二枚．擘．
右六味．以水八升．煮取三升．去滓．温服一升．小便利則愈．本云．桂枝湯．今去桂枝．加茯苓白朮．

太陽病．先發汗不解．而下之．脉浮者不愈．浮爲在外．而反下之．故令不愈．今脉浮故在外．當
須解外則愈．宜桂枝湯．方三．
●桂枝湯方※．
桂枝三兩．去皮．芍藥三兩．生薑三兩．切．
甘草二兩．炙．大棗十二枚．擘．
右五味．以水七升．煮取三升．去滓．温服一升．須臾啜熱稀粥一升．以助藥力．取汗．
下之後復發汗．晝日煩躁不得眠．夜而安靜．不嘔不渇．無表證．脉沈微．身無大熱者．屬乾薑附子湯．方四．
●乾薑附子湯方※．
乾薑一兩．附子一枚．生用．去皮．破八片．
右二味．以水三升．煮取一升．去滓．頓服．
傷寒若吐若下後．心下逆滿．氣上衝胸．起則頭眩．脉沈緊．發汗則動經．身爲振振搖者．屬茯苓
桂枝白朮甘草湯．方五．
●茯苓桂枝白朮甘草湯方※．
茯苓四兩．桂枝三兩．去皮．白朮二兩．甘草二兩．炙．
右四味．以水六升．煮取三升．去滓．分温三服．
發汗若下之後．病仍不解．煩躁者．屬茯苓四逆湯．方六．
●茯苓四逆湯方※．
茯苓四兩．人參一兩．附子一枚．生用．去皮．破八片．
甘草二兩．炙．乾薑一兩半．
右五味．以水五升．煮取二升．去滓．温服七合．日三服．
發汗吐下後．虚煩不得眠．若劇者．必反覆顛倒．心中懊憹．屬梔子敱湯．若少氣者．梔子甘草敱
湯．若嘔者．梔子生薑敱湯．七．
●梔子生薑敱湯方※．
肥梔子十四枚．擘．香敱四合．綿裹．
右二味．以水四升．先煮梔子．得二升半．内敱．煮取一升半．去滓．分爲二服．温進一服．得吐者．止後服．
●梔子甘草敱湯方．
肥梔子十四箇．擘．甘草二兩．炙．香敱四合．綿裹．
右三味．以水四升．先煮二味．取二升半．内敱．煮取一升半．去滓．分二服．温進一服．得吐者．
止後服．
●梔子生薑敱湯方．
肥梔子十四箇．擘．生薑五兩．切．香敱四合．綿裹．
右三味．以水四升．先煮二味．取二升半．内敱．煮取一升半．去滓．分二服．温進一服．得吐者．
止後服．
發汗．若下之．而煩熱胸中窒者．屬梔子敱湯證．八．

太陽病．過經十餘日．心下温温欲吐．而胸中痛．大便反溏．腹微滿．鬱鬱微煩．先此時極吐下者．
與調胃承氣湯．若不爾者．不可與．但欲嘔．胸中痛．微溏者．此非柴胡湯證．以嘔故知極吐下也．
調胃承氣湯．方九．
●調胃承氣湯方※．
大黄四兩．酒洗．甘草二兩．炙．芒消半升．
右三味．以水三升．煮取一升．去滓．内芒消．更上火令沸．頓服之．
太陽病．重發汗而復下之．不大便五六日．舌上燥而渇．日晡所小有潮熱．從心下至少腹鞕滿．而
痛不可近者．屬大陷胸湯．方十．
●大陷胸湯方※．
大黄六兩．去皮．酒洗．芒消一升．甘遂末一錢匕．
右三味．以水六升．煮大黄．取二升．去滓．内芒消．
煮兩沸．内甘遂末．温服一升．得快利．止後服．
傷寒五六日．已發汗．而復下之．胸脇滿微結．小便不利．渇而不嘔．但頭汗出．往來寒熱．心煩者．此爲未解也．屬柴胡桂枝乾薑湯．方十一．
●柴胡桂枝乾薑湯方※．
柴胡半斤．桂枝三兩．去皮．乾薑二兩．
栝樓根四兩．黄芩三兩．甘草二兩．炙．
牡蠣二兩．熬．
右七味．以水一斗二升．煮取六升．去滓．再煎取三升．温服一升．日三服．初服微煩．後汗出便
愈．
傷寒發汗．若吐若下．解後．心下痞鞕．噫氣不除者．屬旋復代赭湯．方十二．
●旋復代赭湯方※．
旋復花三兩．人參二兩．生薑五兩．
代赭一兩．甘草三兩．炙．半夏半升．洗．
大棗十二枚．擘．
右七味．以水一斗．煮取六升．去滓．再煎取三升．
温服一升．日三服．
傷寒．大下之．復發汗．心下痞．惡寒者．表未解也．不可攻痞．當先解表．表解乃攻痞．解表宜桂枝湯．用前方．攻痞宜大黄黄連瀉心湯．方十三．
●大黄黄連瀉心湯方※．
大黄二兩．酒洗．黄連一兩．
右二味．以麻沸湯二升漬之．須臾絞去滓．分温再服．
傷寒若吐下後．七八日不解．熱結在裏．表裏倶熱．時時惡風．大渇．舌上乾燥而煩．欲飮水數升者．屬白虎加人參湯．方十四．
●白虎加人參湯方※．
知母六兩．石膏一斤．碎．甘草二兩．炙．
粳米六合．人參三兩．

右五味．以水一斗．煮米熟．湯成去滓．温服一升．
日三服．
傷寒若吐若下後．不解．不大便五六日．上至十餘日．日晡所發潮熱．不惡寒．獨語如見鬼状．若劇者．發則不識人．循衣摸床．惕而不安．微喘直視．脉弦者生．濇者死．微者但發熱讝語者．屬
大承氣湯．方十五．
●大承氣湯方※．
大黄四兩．去皮．酒洗．厚朴半斤．炙．枳實五枚．炙．
芒消三合．
右四味．以水一斗．先煮二味．取五升．内大黄．煮取二升．去滓．内芒消．更煮令一沸．分温再服．得利者．止後服．
三陽合病．腹滿身重．難以轉側．口不仁．面垢．
讝語遺尿．發汗則讝語．下之則額上生汗．若手足逆冷．自汗出者．屬白虎湯．十六．
●白虎湯方※．
知母六兩．石膏一斤．碎．甘草二兩．炙．
粳米六合．
右四味．以水一斗．煮米熟．湯成去滓．温服一升．
日三服．
陽明病．脉浮而緊．咽燥口苦．腹滿而喘．發熱汗出．不惡寒．反惡熱身重．若發汗則躁．心憒憒而反讝語．若加温鍼．必怵惕煩躁不得眠．若下之．則胃中空虚．客氣動膈．心中懊憹．舌上胎者．
屬梔子敱湯證．十七．
陽明病．下之．心中懊憹而煩．胃中有燥屎者．可攻．腹微滿．初頭鞕．後必溏．不可攻之．若有燥屎者．宜大承氣湯．第十八．
太陽病．若吐若下．若發汗後．微煩．小便數．大便因鞕者．與小承氣湯和之愈．方十九．
●小承氣湯方※．
大黄四兩．酒洗．厚朴二兩．炙．枳實三枚．炙．
右三味．以水四升．煮取一升二合．去滓．分温二服．
大汗若大下．而厥冷者．屬四逆湯．方二十．
●四逆湯方※．
甘草二兩．炙．乾薑一兩半．附子一枚．生用．去皮．破八片．
右三味．以水三升．煮取一升二合．去滓．分温再服．強人可大附子一枚．乾薑四兩．
太陽病．下之後．其氣上衝者．可與桂枝湯．若不上衝者．不得與之．二十一．
太陽病．下之後．脉促胸滿者．屬桂枝去芍藥湯．方二十二．
●桂枝去芍藥湯方※．

桂枝三兩．去皮．甘草二兩．炙．生薑三兩．
大棗十二枚．擘．
右四味．以水七升．煮取三升．去滓．温服一升．本云．桂枝湯．今去芍藥．
若微寒者．屬桂枝去芍藥加附子湯．方二十三．
●桂枝去芍藥加附子湯方※．
桂枝三兩．去皮．甘草二兩．炙．生薑三兩．切．
大棗十二枚．擘．附子一枚．炮．
右五味．以水七升．煮取三升．去滓．温服一升．本云．桂枝湯．今去芍藥．加附子．
太陽病桂枝證．醫反下之．利遂不止．脉促者．表未解也．喘而汗出者．屬葛根黄芩黄連湯．方二十四．
●葛根黄芩黄連湯方※．
葛根半斤．甘草二兩．炙．黄芩三兩．
黄連三兩．
右四味．以水八升．先煮葛根．減二升．内諸藥．煮取二升．去滓．温分再服．
太陽病．下之微喘者．表未解故也．屬桂枝加厚朴杏子湯．方二十五．
●桂枝加厚朴杏子湯方※．
桂枝三兩．去皮．芍藥三兩．生薑三兩．切．
甘草二兩．炙．厚朴二兩．炙．去皮．大棗十二枚．擘．
杏仁五十箇．去皮尖．
右七味．以水七升．煮取三升．去滓．温服一升．
傷寒．不大便六七日．頭痛有熱者．與承氣湯．其小便清者．知不在裏．仍在表也．當須發汗．若頭痛者．必衄．宜桂枝湯．二十六．
傷寒五六日．大下之後．身熱不去．心中結痛者．未欲解也．屬梔子敱湯證．二十七．
傷寒下後．心煩腹滿．臥起不安者．屬梔子厚朴湯．方二十八．
●梔子厚朴湯方※．
梔子十四枚．擘．厚朴四兩．炙．枳實四箇．水浸．炙令赤．
右三味．以水三升半．煮取一升半．去滓．分二服．
温進一服．得吐者．止後服．
傷寒．醫以丸藥大下之．身熱不去．微煩者．屬梔子乾薑湯．方二十九．
●梔子乾薑湯方※．
梔子十四箇．擘．乾薑二兩．
右二味．以水三升半．煮取一升半．去滓．分二服．
一服得吐者．止後服．
凡用梔子湯．病人舊微溏者．不可與服之．

傷寒醫下之．續得下利．清穀不止．身疼痛者．急當救裏．後身疼痛．清便自調者．急當救表．救裏宜四逆湯．救表宜桂枝湯．三十．
太陽病．過經十餘日．反二三下之．後四五日．柴胡證仍在者．先與小柴胡．嘔不止．心下急．鬱
鬱微煩者．爲未解也．可與大柴胡湯．下之則愈．方三十一．
●大柴胡湯方※．
柴胡半斤．黄芩三兩．芍藥三兩．
半夏半升．洗．生薑五兩．枳實四枚．炙．
大棗十二枚．擘．
右七味．以水一斗二升．煮取六升．去滓．再煎取三升．温服一升．日三服．一方加大黄二兩．若不加．恐不爲大柴胡湯．
傷寒十三日不解．胸脇滿而嘔．日晡所發潮熱．已而微利．此本柴胡．下之不得利．今反利者．知醫以丸藥下之．此非其治也．潮熱者．實也．先服小柴胡湯以解外．後以柴胡加芒消湯主之．方三十二．
●柴胡加芒消湯方※．
柴胡二兩十六銖．黄芩一兩．人參一兩．
甘草一兩．炙．生薑一兩．半夏二十銖．舊云．五枚．洗．
大棗四枚．擘．芒消二兩．
右八味．以水四升．煮取二升．去滓．内芒消．更煮微沸．温分再服．不解更作．
傷寒十三日．過經讝語者．以有熱也．當以湯下之．若小便利者．大便當鞕．而反下利．脉調和者．
知醫以丸藥下之．非其治也．若自下利者．脉當微厥．今反和者．此爲内實也．屬調胃承氣湯證．
三十三．
傷寒八九日．下之胸滿煩驚．小便不利．讝語．一身盡重．不可轉側者．屬柴胡加龍骨牡蠣湯．方三十四．
●柴胡加龍骨牡蠣湯方※．
柴胡四兩．龍骨一兩半．黄芩一兩半．
生薑一兩半．切．鉛丹一兩半．人參一兩半．
桂枝一兩半．去皮．茯苓一兩半．半夏二合半．洗．
大黄二兩．牡蠣一兩半．熬．大棗六枚．擘．
右十二味．以水八升．煮取四升．内大黄．切如碁子．更煮一兩沸．去滓．温服一升．本云柴胡湯．
今加龍骨等．
火逆下之．因燒鍼煩躁者．屬桂枝甘草龍骨牡蠣湯．方三十五．
●桂枝甘草龍骨牡蠣湯方※．
桂枝一兩．去皮．甘草二兩．炙．龍骨二兩．
牡蠣二兩．熬．
右四味．以水五升．煮取二升半．去滓．温服八合．
日三服．

太陽病．脉浮而動數．浮則爲風．數則爲熱．動則爲痛．數則爲虚．頭痛發熱．微盗汗出．而反惡
寒者．表未解也．醫反下之．動數變遲．膈内拒痛．胃中空虚．客氣動膈．短氣躁煩．心中懊憹．
陽氣内陷．心下因鞕．則爲結胸．屬大陷胸湯證．若不結胸．但頭汗出．餘處無汗．劑頸而還．小便不利．身必發黄．三十六．
傷寒五六日．嘔而發熱者．柴胡湯證具．而以他藥下之．柴胡證仍在者．復與柴胡湯．此雖已下之不爲逆．必蒸蒸而振．却發熱汗出而解．若心下滿而鞕痛者．此爲結胸也．大陷胸湯主之．用前方．
但滿而不痛者．此爲痞．柴胡不中與之．屬半夏瀉心湯．方三十七．
●半夏瀉心湯方※．
半夏半升．洗．黄芩三兩．乾薑三兩．
人參三兩．甘草三兩．炙．黄連一兩．
大棗十二枚．擘．
右七味．以水一斗．煮取六升．去滓．再煎取三升．
温服一升．日三服．
本以下之．故心下痞．與瀉心湯．痞不解．其人渇而口燥煩．小便不利者．屬五苓散．方三十八．
●五苓散方※．
猪苓十八銖．去黒皮．白朮十八銖．茯苓十八銖．
澤瀉一兩六銖．桂心半兩．去皮．
右五味．爲散．白飮和服方寸匕．日三服．多飮煖水．汗出愈．
傷寒中風．醫反下之．其人下利日數十行．穀不化．腹中雷鳴．心下痞鞕而滿．乾嘔心煩不得安．
醫見心下痞．謂病不盡．復下之．其痞益甚．此非結熱．但以胃中虚．客氣上逆．故使鞕也．屬甘
草瀉心湯．方三十九．
●甘草瀉心湯方※．
甘草四兩．炙．黄芩三兩．乾薑三兩．
半夏半升．洗．大棗十二枚．擘．黄連一兩．
右六味．以水一斗．煮取六升．去滓．再煎取三升．
温服一升．日三服．
傷寒服湯藥．下利不止．心下痞鞕．服瀉心湯已．復以他藥下之．利不止．醫以理中與之．利益甚．
理中．理中焦．此利在下焦．屬赤石脂禹餘粮湯．復不止者．當利其小便．方四十．
●赤石脂禹餘粮湯方※．
赤石脂一斤．碎．太一禹餘粮一斤．碎．
右二味．以水六升．煮取二升．去滓．分温三服．
太陽病．外證未除．而數下之．遂恊熱而利．利下不止．心下痞鞕．表裏不解者．屬桂枝人參湯．
方四十一．
●桂枝人參湯方※．
桂枝四兩．別切．去皮．甘草四兩．炙．白朮三兩．
人參三兩．乾薑三兩．
右五味．以水九升．先煮四味．取五升．内桂．更煮取三升．去滓．温服一升．日再．夜一服．

下後．不可更行桂枝湯．汗出而喘．無大熱者．屬麻黄杏子甘草石膏湯．方四十二．
●麻黄杏子甘草石膏湯方※．
麻黄四兩．去節．杏仁五十箇．去皮尖．甘草二兩．炙．
石膏半斤．碎．
右四味．以水七升．先煮麻黄．減二升．去上沫．内諸藥．煮取三升．去滓．温服一升．本云．黄耳杯．
陽明病．下之．其外有熱．手足温．不結胸．心中懊憹．飢不能食．但頭汗出者．屬梔子敱湯證．
四十三．
傷寒吐後．腹脹滿者．屬調胃承氣湯證．四十四．
病人無表裏證．發熱七八日．脉雖浮數者．可下之．假令已下．脉數不解．今熱則消穀喜飢．至六七日．不大便者．有瘀血．屬抵當湯．方四十五．
●抵當湯方※．
大黄三兩．酒洗．桃仁二十枚．去皮尖．水蛭三十枚．熬．
蝱蟲去翅足．三十枚．熬．
右四味．以水五升．煮取三升．去滓．温服一升．不下更服．
本太陽病．醫反下之．因爾腹滿時痛者．屬太陰也．
屬桂枝加芍藥湯．方四十六．
●桂枝加芍藥湯方※．
桂枝三兩．去皮．芍藥六兩．甘草二兩．炙．
大棗十二枚．擘．生薑三兩．切．
右五味．以水七升．煮取三升．去滓．分温三服．本云．桂枝湯．今加芍藥．
傷寒六七日．大下．寸脉沈而遲．手足厥逆．下部脉不至．喉咽不利．唾膿血．泄利不止者．爲難
治．屬麻黄升麻湯．方四十七．
●麻黄升麻湯方※．
麻黄二兩半．去節．升麻一兩六銖．當歸一兩六銖．
知母十八銖．黄芩十八銖．萎蕤十八銖．一作昌蒲．
芍藥六銖．天門冬六銖．去心．桂枝六銖．去皮．
茯苓六銖．甘草六銖．炙．石膏六銖．碎．綿裹．
白朮六銖．乾薑六銖．
右十四味．以水一斗．先煮麻黄一兩沸．去上沫．
内諸藥．煮取三升．去滓．分温三服．相去如炊三斗米頃令盡．汗出愈．
傷寒本自寒下．醫復吐下之．寒格更逆吐下．若食入口即吐．屬乾薑黄芩黄連人參湯．方四十八．
●乾薑黄芩黄連人參湯方※．
乾薑．黄芩．黄連．人參各三兩．
右四味．以水六升．煮取二升．去滓．分温再服．